ועדת ביטחון הפנים, כנסת 24, פרוטוקול מספר 17, 2021-10-26 12:30

מירב בן ארי: צוהריים טובים, שלום לכולם.

מירב בן ארי: היום יום שלישי, כ' בחשון התשפ"ב, 26 באוקטובר 2021, ואנחנו פותחים את ישיבת הוועדה לביטחון הפנים.

מירב בן ארי: על סדר-היום: הצגת תוכנית המשטרה למאבק בתאונות הדרכים.

מירב בן ארי: היתה לנו כאן הצגה מקדימה של המשרד לביטחון הפנים, וגם לי אישית היה מפגש עם המפכ"ל כאשר הוא הציג בפניי.

מירב בן ארי: אני יודעת שחלק ממשימות המפכ"ל, ואתם בוודאי תציגו, היא באמת המלחמה בתאונות הדרכים.

מירב בן ארי: אני כן אומר שזה היה חסר בתצוגה בפני הוועדה לביטחון הפנים.

מירב בן ארי: לא ראינו התייחסות של המשרד לנושא המאבק בתאונות הדרכים.

מירב בן ארי: לא אמרנו נואש ועשינו כמה צעדים בשבועיים האחרונים כדי לקדם את הנושא הזה בתוך המשרד, ומצאתי שותף.

מירב בן ארי: השר הוא לגמרי שותף לגמרי, סגלוביץ', ובטח הוועדה, כדי כן לתת למשטרה יותר ויותר כלים להיאבק בתאונות הדרכים.

מירב בן ארי: הכנסת מציינת היום את יום המאבק הלאומי בתאונות הדרכים.

מירב בן ארי: את היום הזה מוביל חברי חבר הכנסת בועז טופורובסקי והוא גם יציג.

מירב בן ארי: הוועדה הזו תמשיך ותעקוב לאורך כהונתה, שאני כמובן רוצה שהיא תיארך ארבע שנים, בנושא המאבק בתאונות הדרכים.

מירב בן ארי: גם ועדת הכלכלה תלווה את הנושא, ואני בטוחה שהיא תקים שם ועדת משנה, אבל אנחנו בוועדה הזו רואים את הנושא הזה כאחד הנושאים החשובים.

מירב בן ארי: בעיניי, המאבק בתאונות הדרכים הוא מאבק שקשור לכל החברה הישראלית.

מירב בן ארי: הוא לא מבדיל בין יהודי, חילוני, ערבי.

מירב בן ארי: ברגע שעולים על הכביש אין הבדל.

מירב בן ארי: לצערי, אנחנו נמצאים בסיטואציה מאוד מסוכנת כאשר עולים על הכביש, כאשר הסיכוי הוא סיכוי למוות.

מירב בן ארי: תסתכלו מה קורה, תראו את הנתונים.

מירב בן ארי: לא מזמן היתה תאונה קטלנית שבה היה מעורב אוטובוס, ועד היום לא כל כך הבנתי מה היה שם, חוץ מעניין היסח הדעת, ואני מניחה שהוא עדיין בחקירה.

מירב בן ארי: האירוע הזה נוגע בכל אזרחי המדינה.

מירב בן ארי: לכן, הוועדה הזו, כוועדה שגם מופקדת על המשטרה, לפחות מבחינת האחריות, תמשיך ותעסוק בנושא תאונות הדרכים.

מירב בן ארי: ככלל, המגמה שלי, ואמרתי זאת גם למפכ"ל, ומצאתי כאן שותף מצוין, היא לחזק את המשטרה ולתת לה כמה שיותר כלים כדי לפעול ולהגן עלינו, להגן על אותו אזרח נורמטיבי שיצא מהבית ובאמת לא חשב שכך הוא יסיים את יומו.

מירב בן ארי: לצערי, אנחנו רואים את זה מדי יום, זה נוגע בכולנו.

מירב בן ארי: כולנו היינו מעורבים בתאונות קלות או אחרות ואנחנו מכירים מישהו שנפגע מהן.

מירב בן ארי: לכן, הוועדה הזו תמשיך, תעקוב ותחזק כמובן את המשטרה, גם את הרשות, ואת כל הגופים המעורבים בבטיחות בדרכים ובבטיחות אזרחי ישראל.

מירב בן ארי: לפני הכול אבקש מחברי חבר הכנסת בועז טופורובסקי לפתוח.

מירב בן ארי: חבר הכנסת טופורובסקי מוביל את היום הזה כבר כמה שנים.

מירב בן ארי: בבקשה.

בועז טופורובסקי: תודה, גברתי היושבת-בראש והיושבת-ראש.

בועז טופורובסקי: תודה גם על הדיון וגם על העבודה שעשינו מאז הדיון שהתקיים על תקציב המשרד לביטחון הפנים.

בועז טופורובסקי: כמובן תודה גם לכל מי שהגיע ומכבד אותנו כאן בנוכחותו.

בועז טופורובסקי: אני אומר מראש את מה שאני אומר בוועדות לאורך היום.

בועז טופורובסקי: אולי נבוא כאן בטענות, אבל זה קצת לא פייר לבוא בטענות לאנשים שנמצאים כאן כי הם האנשים שהכי אכפת להם, לכן קחו את זה בעירבון מוגבל.

בועז טופורובסקי: אני מכיר את רוב האנשים סביב השולחן, ואני יודע שאכפת להם.

בועז טופורובסקי: ראש אגף התנועה הוא שותף אדיר ומהמנהיגים המובילים במלחמה בתאונות הדרכים.

בועז טופורובסקי: הכוונה שלנו היא רק לעזור ולתת לך ולכם כלים להצליח יותר ויותר בהצלת חיים.

בועז טופורובסקי: כשבאנו אז לדיון על תקציב המשרד לביטחון הפנים באתי לשמוע על תאונות הדרכים כי אני מתעסק בזה, אבל מאוד הפריע שזה התמקד שם באיזושהי שורה בכל התקציב הגדול, החשוב והמורכב של משטרת ישראל.

בועז טופורובסקי: כתוצאה מזה נקבעה גם הפגישה הזו, ואני כבר רואה שהמשטרה החזירה לנו עם מצגת של 40 שקופיות.

מירב בן ארי: הם אמרו שהם לא נצמדים למצגת.

בועז טופורובסקי: מעבר לכל הדברים, נושא הבטיחות בדרכים הוא נושא שנוגע כמעט בכל משרדי הממשלה בצורה כזו או אחרת.

בועז טופורובסקי: כרגע היינו בחינוך, ויש רשויות מקומיות, וזה משרד הפנים והשלטון המקומי, וכמובן ביטחון הפנים ומשרד התחבורה והבטיחות בדרכים ומשרד המשפטים וכו' וכו'.

בועז טופורובסקי: בעבר הוקמה גם הרלב"ד שהיתה אמורה להיות גוף שמרכז ומעגן את זה, ובשנים האחרונות היתה מגמה, שלא הוסתרה על ידי שרי התחבורה הקודמים, ממש לייבש את הרלב"ד.

בועז טופורובסקי: זה הפריע להם שיש איזשהו גוף שמציק להם והם לא באמת אחראים עליו.

בועז טופורובסקי: הוא לא מתחתם אלא לידם.

בועז טופורובסקי: אני אפילו לא נכנס כאן לפוליטיקה, אלא לרעיון.

בועז טופורובסקי: אף אחד לא ינצח את המלחמה בתאונות הדרכים מבלי שיהיה מי שינהיג או תנהיג את זה, מבלי שיהיה משרד או ועדת שרים אמיתית שמתכללת את כולם, אבל לא כזו שמתכנסת פעם בשנה.

בועז טופורובסקי: זה לא יעבוד אחרת.

בועז טופורובסקי: אנחנו כל הזמן מנסים פה לשנורר מפה ומשם כספים.

בועז טופורובסקי: כיוון שאף אחד לא מרגיש שהוא בעל הבית וכל אחד מרגיש שהוא יכול להגיד שהוא לא זה שאשם אלא מישהו אחר אשם, ישנים טוב בלילה.

בועז טופורובסקי: מי שישן טוב בלילה עובד פחות קשה כי הוא פחות מרגיש שזו אחריותו.

בועז טופורובסקי: תפקידי הוא שכל אחד מהאנשים האחראים לא ישן טוב בלילה, שיידעו שאנחנו נעקוב, נבדוק, נראה ונציף, ושנטפל בכל מחדל שיקרה, והלוואי שלא יקרה, בשיא החומרה ובשיא הרצינות, כי אנשים שמתים בתאונות דרכים הם אנשים שמתים סתם, ללא תכלית.

בועז טופורובסקי: אני יודע את זה ואני יודע את זה באופן אישי.

בועז טופורובסקי: אפשר לומר שהם מתו למען מדינת ישראל, למען איזושהי מטרה נעלה.

בועז טופורובסקי: יש כאן הרבה ארגונים ואנשים שלקחו את האובדן האישי כמשימה אישית בניסיון שזה לא יקרה לאנשים אחרים.

בועז טופורובסקי: למשטרת ישראל במקום הזה יש יכולת עצומה לעזור באופן מיידי בנושא הקטל בדרכים.

בועז טופורובסקי: כי בכל מה שקשור לקטל בדרכים, צריך גם לטפל בתשתיות, בחינוך, ובדברים שהם לטווח ארוך.

בועז טופורובסקי: אבל כשמישהו רואה צ'קלקה באזור, הוא לא מסתכל בטלפון, הוא מאותת, הוא לא עובר את המהירות המותרת.

בועז טופורובסקי: הוא נזהר בכביש.

בועז טופורובסקי: מבחינתי, זה פספוס שלנו כשאין בכביש ניידת.

בועז טופורובסקי: אנחנו נמצאים עכשיו ב-2021.

בועז טופורובסקי: אם היה בכביש פקוק איזשהו רחפן עם אורות מהבהבים וכולם היו חושבים שהוא שייך למשטרה ושהוא מצלם אותם, אז רובם היו נזהרים.

בועז טופורובסקי: יש עבריינים שאותם שום דבר לא מפחיד, אבל אני מדבר על האנשים הנורמטיביים.

בועז טופורובסקי: האנשים הנורמטיביים, כולל האנשים שנמצאים בחדר הזה, חוטאים לפעמים בזה שהם נוסעים באוטו ושנייה מסתכלים בטלפון, או רק רואים משהו דחוף, או רק מעבירים תחנה ומסתכלים ככה.

בועז טופורובסקי: אבל צריך להבין שזה שקול למישהו שיש לו אקדח ביד עם כדורים והוא יורה מבלי להסתכל ברחוב.

בועז טופורובסקי: ואם הוא יורה מבלי להסתכל ברחוב אז עוצרים אותו והוא ייכנס לכלא.

בועז טופורובסקי: ואם הוא פוגע במישהו, הוא ייכנס לכלא להרבה מאוד שנים.

בועז טופורובסקי: היום זה לא כך בנושא הבטיחות בדרכים.

בועז טופורובסקי: אנשים מקבלים עונשים מצחיקים, אנשים לא נתפסים, אנשים יוצאים בהסדרי טיעון שעוקפים אפילו חקיקה מחמירה שעשינו כאן.

בועז טופורובסקי: אמרנו כאן שחקיקה של אנשים שיכורים, למשל, בעבירות חוזרות, תהיה עשר שנים שלילה, ואז פתאום מגיעים להסדרי טיעון בגלל העומס של התביעות במשטרה, הסדרי טיעון על עבירה אחרת כדי שייתנו להם שלילה לשנה ויחתמו - אלו דברים שלא מקובלים.

בועז טופורובסקי: יש דברים שאנחנו עושים בתמיכת המשטרה שייתנו להם עוד כלים כמו הגברת הענישה.

בועז טופורובסקי: היה על זה דיון בוועדת הכלכלה, ואני מניח שגם כאן המשטרה תגיד חלק מהדברים.

בועז טופורובסקי: אנחנו גם מנסים לסגור את הפרצות של הסדרי הטיעון, ואנחנו מטפלים גם בנושא הביטוח.

בועז טופורובסקי: הממונה על הביטוח ואני הצהרנו היום על זה שזה לא מצריך חקיקה ולא כלום, אלא זה הולך מיידי, ושאנשים שנתפסים בשכרות ברף מאוד מאוד גבוה, לא גבולי, אנשים שיודעים שהם משתמשים בכלי נשק, שזה הרכב, בצורה בלתי אחראית בעליל, לא יכוסו על ידי הביטוח אם תהיה תאונה.

בועז טופורובסקי: אנחנו נפגע להם גם בכיס וגם בחירות שלהם.

בועז טופורובסקי: כאן אנחנו צריכים לתת למשטרה כמה שיותר כלים.

בועז טופורובסקי: אני רוצה להגיד כאן משהו בפעם הראשונה ומאוד מאוד להודות לך.

בועז טופורובסקי: בעקבות האכפתיות שלך ובעקבות מה ששמעת בדיון הקודם, לא רק שכינסת את הדיון הזה אלא עבדת סביב השעון כדי שאנחנו נשיג עוד תקציבים למשטרת התנועה.

בועז טופורובסקי: כאן אנחנו אומרים בפעם הראשונה שהשגנו גם בכספים קואליציוניים 5 מיליון שקלים יחד עם מטצ'ינג שהובטח על ידי מנכ"ל המשרד, שראה את האכפתיות ואת חשיבות הנושא הזה יחד עם השר לביטחון הפנים ויחד עם סגן השר לביטחון הפנים.

בועז טופורובסקי: מדובר במטצ'ינג של 5 מיליון שקל שיתווספו לתקציב אגף התנועה.

בועז טופורובסקי: זה בסך הכול 10 מיליון שקל.

בועז טופורובסקי: אתם שומעים את זה פחות או יותר לראשונה.

בועז טופורובסקי: אנחנו נרצה לדעת איך בדיוק הדברים האלה יחולקו.

בועז טופורובסקי: אתם תעשו את העבודה והכול, אבל אנחנו רוצים שזה יחולק בשביל אותם אמצעים טכנולוגיים, בין אם זה ניידות, רחפנים, מצלמות.

בועז טופורובסקי: אנחנו נשב על זה ונעזור לכם כדי שתוכלו לעשות את עבודתכם בצורה יותר טובה ומקצועית.

בועז טופורובסקי: תודה על הזמן ועל הדיון.

מירב בן ארי: בועז, תודה גם לך.

מירב בן ארי: העבודה הזו היא באמת של שנינו, וזה גם מתוך המחויבות האישית והעמוקה שלך בנושא וגם באמת בעקבות הדיון.

מירב בן ארי: היתה לי גם פגישה טובה מאוד עם אור ירוק וגם הם הציפו את זה, והיו לי שיחות טובות מאוד עם המפכ"ל.

מירב בן ארי: שאלתי אותו: אם נביא לכם אופנועים, ניידות ורחפנים, האם יהיה מי שיישב שם?

מירב בן ארי: והוא אמר לי: שוטרים יש.

מירב בן ארי: הכסף הזה מנותב ספציפית לאגף התנועה במשטרה בשביל אמצעים שיסייעו לכם.

מירב בן ארי: בעינינו, זה חשוב מאוד.

מירב בן ארי: אני מודה לך.

מירב בן ארי: עשינו כאן

מירב בן ארי: עבודה טובה מאוד כדי שאתם תצליחו.

מירב בן ארי: כמובן שהוועדה תפקח שהכסף באמת מנותב להעצמת אגף התנועה.

מירב בן ארי: זה משהו שלא היה בכלל.

בועז טופורובסקי: בהחלט.

בועז טופורובסקי: זה אומנם לא מספיק וזה אף פעם לא מספיק, אבל חשוב לנו שתדעו שיש לכם ממש חייל וחיילת בכנסת ישראל כדי לבצע את עבודתכם.

מירב בן ארי: תודה רבה, חבר הכנסת בועז טופורובסקי.

מירב בן ארי: ראש אגף התנועה, ניצב אלון אריה, בבקשה.

אלון אריה: צוהריים טובים לכולם.

אלון אריה: שמי אלון ואני ראש אגף התנועה כבר שנה וחצי.

אלון אריה: נמצאים איתי כאן כל אנשי המקצוע שאחראים על הבנת התחום, על הניתוח, על ההפעלה המבצעית, על קביעת התורה של עשיית הדברים, על הדוברות ועל ההיבטים המשפטיים, ויש לא מעט כאלה.

אלון אריה: כפי שבועז ציין, קוראים עלינו תגר כמעט מדי יום על כל מיני שיטות ומצלמות, וכן קביל בבית משפט או לא קביל.

אלון אריה: אנחנו כל הזמן מאותגרים משפטית, ובענייני חקיקה תמיד חושבים קדימה כי לוקח הרבה זמן עד שמצליחים להכניס סעיף או תקנה כזו או אחרת או אמצעי טכנולוגי כזה או אחר.

אלון אריה: זה יכול לקחת גם חמש ושש שנים ועוד ועוד ועוד.

אלון אריה: אני בכוונה מציין את אנשי המקצוע.

אלון אריה: קודם כול, מתוך נימוס.

אלון אריה: שנית, אם יש שאלה מקצועית יותר ממוקדת, אפשר לענות על הכול.

מירב בן ארי: האם אפשר לדעת מה תפקידם?

אלון אריה: נועם הוא ראש מחלקת התנועה שלנו.

אלון אריה: הוא איש ותיק ומנוסה.

אלון אריה: ערן הוא הדובר שלנו, עמיר הוא ראש מחלקת מחקר ופיתוח, חי הוא ראש ההפעלה המבצעית, שי הוא העוזר שלי, ויש פה את רפי כי הקמנו מינהלת למרכז אכיפה דיגיטלי, והוא בקי בתחום הזה - וזה גם משמעותי מאוד, היועצת המשפטית שלו וגם היועצת המשפטית שלנו, שאחראית על כל היוזמות והחקיקה והגבלים.

מירב בן ארי: אני שמחה שהגעתם.

מירב בן ארי: אני גם מאוד מרוצה שאתם לוקחים את האירוע הזה מאוד ברצינות, כי אנחנו מאוד מאחוריכם באירוע.

אלון אריה: אגף התנועה אחראי על שלושה דברים מרכזיים בתחום התנועה: אחד, על האכיפה בפועל של כל היבטי התנועה בתחום הבין-עירוני, עם אחריות מקצועית על ההפעלה בתוך המחוזות.

אלון אריה: המשטרה בנויה מאגפים וממחוזות.

אלון אריה: יש בסך הכול שבעה מחוזות במשטרה, מצפון עד דרום.

אלון אריה: יש להם כוחות, אנשים, אמצעים.

אלון אריה: אנחנו אחראים על התורה המקצועית, על ההפעלה שלהם.

אלון אריה: מכיוון שאני אגף מבצעי, אני עושה אכיפה בבין-עירוני.

אלון אריה: אני קצת שיניתי כל מיני שיטות ואני נכנס יותר לערים למרות שזה לא היה משהו קלאסי.

אלון אריה: אני עושה דברים טיפה מעבר למה שהיה מקובל כל השנים, ותיכף אפרט עליהם.

אלון אריה: אנחנו פרוסים מקצה לקצה לאורכה ורוחבה של המדינה עם אמצעים, אנשים, ניידות, אמצעים טכנולוגים, וכל מה שנדרש.

אלון אריה: בהקשר הזה אנחנו פרוסים לטעמי נכון.

אלון אריה: אנחנו גם אחראים לכל מה שקשור לשת"פ הרב ממדי שהוא קריטי ומשמעותי מול כל הגופים החוץ המשטרתיים ובתוך המשטרה.

אלון אריה: אף אחד במשטרה לא בקשר עם הרלב"ד או עם ועדות כאלה ואחרות בתחום התנועה, זו אחריות בלעדית של האגף.

אלון אריה: אני אומר את זה מכיוון שללא שיתופי פעולה, זה לא רלוונטי.

אלון אריה: לכל אחד יש יתרון יחסי אבל צריך לראות את זה בראייה מתכללת.

אלון אריה: אם לא נעשה את זה יחד, הפעילות הפרטנית של כל גוף היא לא רלוונטית, ולא משנה מה תהיה אחריותו.

אלון אריה: אני מאוד בעד שיתופי הפעולה האלו, ללא אגו, ללא כבוד.

אלון אריה: אני מוכן לשתף פעולה עם כל דבר אפשרי, מחינוך, הסברה - דברים שלכאורה לא בתחום אחריותי כי אני אחראי על אכיפה.

אלון אריה: לא ניתן להוריד את כמות ההרוגים הבלתי נתפסת הזו, לא ניתן להתנחם במספר 300 הזה, מבלי לשתף פעולה.

אלון אריה: כך אני רואה את זה, ואני משקיע בזה המון ונפגש עם המון אנשים ופתוח לכל הצעה ודעה.

אלון אריה: בעיניי, זה חשוב מה אנחנו עושים?

אלון אריה: אביא קצת נתונים מבחינת מה שקורה לנו.

אלון אריה: יש לנו סך הכול כ-330 כלי רכב באגף, וזה כולל גם ניידות וגם אופנועים.

אלון אריה: אני רוצה להזכיר שוועדת שיינין דיברה על 450 ניידות להפעלה במשמרת.

אלון אריה: אנחנו מפעילים ביממה באמצע השבוע כ-280 ניידות מיום ראשון עד יום חמישי, ובסוף שבוע כל יום בערך 240 ניידות.

בועז טופורובסקי: זאת אומרת שהתקציב לא מאפשר לכם לעמוד ביעד של המשרד עצמו.

בועז טופורובסקי: זה לא רק ועדת שיינין, זה גם השר לביטחון הפנים שהצהיר עוד ב-2017 שעד 2019 - - -

אלון אריה: קשה לי לדבר על תקציב שאני לא רואה.

אלון אריה: אני יודע מה אני מנהל באופן שוטף כדי להתקיים, אני יודע מה יש לי.

מירב בן ארי: אתה יודע מה יש לך.

מירב בן ארי: יש לך 330 ניידות ואופנועים בכל הארץ.

אלון אריה: בדיוק כך.

בועז טופורובסקי: והם רק לבין-עירוני.

אלון אריה: כן, אבל אמרתי לך שאני עושה גם פעילות אחרת.

אלון אריה: יש לנו כ-1,000 שוטרים, מתוכם כ-800 שוטרים אוכפים בפועל.

אלון אריה: הדבר המיוחד באגף התנועה שלא נמצא במקומות אחרים הוא שיש לנו 2,800 מתנדבים, זהו תחום שאנחנו מאוד מטפחים, וכ-1,400 מהם הם אנשים שרושמי דוחות.

אלון אריה: לצורך העניין, הם כמו שוטרים פעילים לכל דבר ועניין.

אלון אריה: לכן, אני משקיע בזה המון.

אלון אריה: כי כשאין לך פעילים אתה מחפש אלטרנטיבות, אז אין מה לעשות בנושא הזה.

אלון אריה: בנוסף, אנחנו מדריכים את כל משמרות הזה"ב ואת כל הפעילות מול בתי הספר.

אלון אריה: היתה טענה שעלתה בוועדה הקודמת שהיו לנו 40 שוטרים שמתעסקים בזה וירדנו ל-20.

אלון אריה: בפועל, השקענו בעוד כ-170 שוטרים קהילתיים שעושים את העבודה הזו.

אלון אריה: נשארנו לנו פער מאוד קטן של בתי ספר שלא הצלחנו להגיע את זה.

אלון אריה: אני מאמין שנעשה את זה עד סוף השנה.

אלון אריה: מה אנחנו עושים?

אלון אריה: זה מתחבר למה שאמר בועז, וזה לא קשור לשאלה מי אתה, מאיזה מוצא אתה או איפה אתה גר.

אלון אריה: בתרבות הישראלית ובתפיסה יש משהו שאם אתה מבין שאין לך סיכוי להיתפס, אתה עושה משהו שהוא לא בסדר, וזה לא משנה באיזה תחום.

אלון אריה: וגם בתחום התנועה, כשאתה מבין שהסיכוי שלך להיתפס בעבירת תנועה הוא לא גבוה או לא קיים, כולנו נעשה עבירת תנועה, וזה לא משנה אם במודע או לא.

אלון אריה: בסוף זה מה שגורם להרוגים.

אלון אריה: מדובר בציבור הנורמטיבי במדינה - שם קורות כל תאונות הדרכים.

אלון אריה: ההיבט של העבריינות הוא סוגיה אחרת ונפרדת ואנחנו מתעסקים בה בחומרה.

אלון אריה: יש לנו יחידות מודיעין, חקירות, עוקבים ובולשים אחריהם, חוקרים ועוצרים אותם.

אלון אריה: אבל רוב התאונות קורות בקרב הציבור הנורמטיבי.

אלון אריה: במשוואה הזו שבין הסיכוי להיתפס, התודעה של הנהג והאכיפה, חייבים לשבור את הדבר הזה כי זה מה שעושה את ההבדל.

אלון אריה: אחד הדברים שעלו בוועדת הכלכלה הוא כל נושא הסברה אגרסיבית מול הציבור ולקחת את הציבור יחד איתנו.

אלון אריה: אנחנו נלחמים בזה בכל מיני שיטות.

אלון אריה: למשל, בעקבות הוועדה הקודמת, אנחנו יזמנו וכתבנו ספר ילדים שאותו אנחנו רוצים לחלק לכל נהג.

אלון אריה: החזון הוא שכשאתה נותן דוח לנהג, אתה נותן לו גם את הספר, במיוחד אם יש לו ילדים.

אלון אריה: כלומר, לעשות הכול.

אלון אריה: לכאורה זה לא התחום שלי אבל אני מבין שאין ברירה אחרת.

אלון אריה: אתה חייב להגיע לנהג, הנהג חייב להיות איתך – זה לא הולך אחרת.

אלון אריה: אנחנו מנתחים על בסיסי יומי, ובטח על בסיס שבועי, את כל תאונות הדרכים.

אלון אריה: אני באופן אישי מדווח על כל תאונות דרכים עם נפגעים - הכוונה עם הרוגים.

אלון אריה: לחלקן אני יוצא לפעמים בעצמי.

אלון אריה: זה שיח וחקירה איך קרה, למה קרה, איך יכולנו למנוע.

אלון אריה: אנחנו מתחקרים את ההצלחות במניעה שלנו ומנתחים כל נתון שאפשר לנתח, ובהתאם לזה אנחנו קובעים את הפעילות.

אלון אריה: הדבר החריג במה שאני עושה בשנה וחצי האחרונות הוא שהאסטרטגיה היא השתנות.

אלון אריה: כלומר, אתה תהיה איפה שאתה משפיע.

אלון אריה: אנחנו מנסים למצוא כל הזמן את הקשר ולחדש את הקשר הזה בין האכיפה לתוצאה.

אלון אריה: לצורך העניין, זה מה יש, אלה הניידות שיש.

אלון אריה: יש 1,066 צירים בין-עירוניים, יש מעל 51,000 צירים עירוניים - אלו הניידות, אלה השוטרים, ועכשיו צריך לראות איך מצליחים לשחות בתוך העוגה הענקית הזו.

אלון אריה: לכן, לניתוח ולהבנה איפה אתה יכול להשפיע יש משמעות אדירה.

אלון אריה: אנחנו עושים את זה כל הזמן ולא מוותרים על הקשר הזה בין האכיפה לתוצאה.

אלון אריה: האכיפה היא הסמכות והאחריות הבלעדית של המשטרה, וזה לא משנה כרגע אם זה אגף התנועה או בתוך המחוזות שבהם יש גם שוטרים שאוכפים.

אלון אריה: יותר ויותר גופים במשטרה מבקשים את ההכשרה שלנו לתחום התנועה כי דרך תחום התנועה אתה יכול להשיג דברים הרבה יותר מיידיים לעומת תיק חקירה וכתבי אישום.

אלון אריה: לפעמים אתה מסוגל להגיע דרך התחום הזה גם מול עבריינות.

אלון אריה: לכן, אנחנו מלמדים הרבה יחידות מבצעיות: בילוש, חקירות, מג"ב, יחידות מיוחדות, איך לאכוף תנועה כדי לשפר ביצועים אפילו בתחומים פשיעתיים קלאסיים.

אלון אריה: אם כך, אנחנו עושים את הדבר הזה.

אלון אריה: לצורך העניין, עובדים לפי שעון חיים של היכן העומסים, התקריות והכבישים היותר בעייתיים שלנו.

אלון אריה: אנחנו משתמשים במודלים לאכיפה שכל הזמן משתנים, בהתאם לתקופות.

אלון אריה: חורף לא דומה לקיץ, יום לא דומה ללילה, ריבוי אמצעים מול מיעוט אמצעים שישנם.

אלון אריה: יש הבדל בין אכיפה רצופה של מקום לבין רצף אכיפה.

אלון אריה: אנחנו עושים כל הזמן את אותה התאמה מול מה שקורה, כאשר אנחנו מתיימרים, ואני מוכרח להודות שלא תמיד בהצלחה, אפילו לנבא איפה יכול לקרות משהו, שוב, בהתאם למצב הרוח הלאומי, מהירויות בתחומים מסוימים, סמיכות לאזורים מועדים.

אלון אריה: יש הרבה במגזר הערבי, היכן שיש לנו עכשיו פעילות אינטנסיבית בדבר הזה בהתאם לכל התוכנית שיש מול הפשיעה בעולם הערבי.

אלון אריה: משתמשים המון באמצעים: מצלמות מהירות, רחפנים, מצלמות סטילס, מצלמות טקטיות.

אלון אריה: עושים שימוש בהפעלה של מודלים.

אלון אריה: מנסים כל הזמן להגביר את השימוש בסמכויות מינהליות, פסילות, השבתות.

אלון אריה: מה שאמר בועז לגבי מהירות או שכרות, זה כלום.

אלון אריה: אנשים עולים על ההגה כשהם יודעים שהם פסולים.

אלון אריה: אנחנו תופסים חמש-שש-שמונה פעמים את אותו אדם, או אדם שלא הוציא רישיון מעולם, תקיפות - אלו המקרים איתם אנחנו מתמודדים.

אלון אריה: כמו כן, תקיפות.

איתמר בן גביר: אתם מבקשים מעצרים עד תום ההליכים כשאדם נפסל כמה פעמים וממשיך לנסוע?

אלון אריה: בחלק מהמקרים כן ובחלק מהמקרים לא.

אלון אריה: שוב, לא תמיד אנחנו מקבלים, אבל המדיניות היא מדיניות של החמרה.

אלון אריה: אני נתתי הנחיה שכל אדם שנוסע מעל 200 קמ"ש נעצר.

אלון אריה: אין הסבר ל-200 קמ"ש.

אלון אריה: תופסים 228 קמ"ש.

אלון אריה: כלומר, יש לנו הכול מהכול.

אלון אריה: המנעד בתחום התחבורה הוא כמעט אין סופי, מכל המגזרים ומכל המינים.

אלון אריה: יש תרבויות שונות, וגם את זה אנחנו צריכים לדעת.

אלון אריה: כשבעל נעצר עם אשתו שנוהגת בנגב, והוא מהמגזר הבדואי, השוטרים שלי מדברים עם הבעל למרות שהיא זו שנוהגת כי זה ברור שצריך לדבר איתו כי הוא ישפיע עליה.

אלון אריה: כלומר, אתה צריך להכיר את הניואנסים הקטנים כדי לדעת איך להתגבר על הדברים.

אלון אריה: הגדלנו בחלק מהמקרים את הכוחות שלנו.

אלון אריה: גם בדרום בעקבות כל הפעילות שנעשית שם, גם בצפון, הוספנו צוותים של אופנועים.

אלון אריה: בחלק מהם קיבלנו תוספת פנימית מהסתה במשטרה בגלל תעדוף שהמפכ"ל ראה לנכון לתת, וחלק קיבלנו במסגרת התעצמויות כאלו ואחרות.

אלון אריה: אנחנו מנסים לראות איפה אנחנו רוצים לגדול בהתאם למה שקורה בשטח.

מירב בן ארי: ספר לנו מבחינת נתונים על השנה הזו, נניח על 2021, יחסית לשנים קודמות.

מירב בן ארי: שנה שעברה היא שנת קורונה, זה משהו אחר.

אלון אריה: ב-2021, נכון להיום, נכון לבוקר הזה, אנחנו ב-302 הרוגים כש-2020 היא שנת קורונה.

אלון אריה: שנת 2020 - אני הכרזתי יעד שלא עוברים את ה-300 הרוגים.

אלון אריה: אני לא יודע אם בועז זוכר את זה.

אלון אריה: ב-31 בדצמבר עמדנו על 300 הרוגים וסיימנו עם 305 הרוגים.

אלון אריה: אבל היא לא דוגמה.

אלון אריה: ב-2019 היינו עם 355 הרוגים.

מירב בן ארי: אתה הגדרת כמטרת על שלך לרדת מ-300?

אלון אריה: כן.

אלון אריה: אני יודע שזו מטרה טיפה נאיבית.

מירב בן ארי: לא, אני דווקא קוראת לזה מטרה שאפתנית.

אלון אריה: כשהגעתי לאגף אמרתי שאנחנו פה כי אנחנו לא רוצים הרוגים בכלל.

אלון אריה: אנחנו לא יכולים לקבל אף הרוג, לא אחד ולא שניים.

אלון אריה: כל הרוג זה לדעת את הפרטים שלו, מיהו.

אלון אריה: אצלי באגף יש גם את המדור שמודיע לנפגעים, וגם בכל תחום, זה נקרא מדור הודעה מרה.

אלון אריה: אנחנו מודיעים לכל משפחה על הנפטרים.

אלון אריה: זה לא עסק קל, אנחנו לוקחים באופן אישי כל הרוג, יודעים ומכירים כל הרוג.

אלון אריה: אני גם מגיע ללא מעט תאונות ורואה את זה באופן אישי.

אלון אריה: נכון לעכשיו, המצב הוא לא טוב.

אלון אריה: אני לא יודע לנבא את החודשיים הקרובים.

אלון אריה: יש סטטיסטיקאים שעושים את זה.

אלון אריה: אני ראיתי מסמך שמדבר על 375 הרוגים השנה, פלוס מינוס.

אלון אריה: ד"ר, אני מקווה שאתה טועה בגדול.

משה בקר: זה לא יהיה פחות מ-300.

אלון אריה: זה נכון.

אלון אריה: עדיין אני מקווה שההערכה שלך היא טעות ביסודה.

אלון אריה: המצב הוא לא טוב.

אלון אריה: יש לנו עוד חודשי חורף עכשיו לא פשוטים.

אלון אריה: אחד הדברים שביקשתי בוועדת הכלכלה הוא להיכנס בצורה מיידית להסברה אגרסיבית לציבור.

אלון אריה: אנחנו חייבים את הנהג איתנו.

אלון אריה: כל עוד הנהג לא ישתף פעולה, זה לא ילך.

אלון אריה: אתמול בבוקר נהג נוסע בכביש 4 ובוחר להחליף גלגל על הנתיב הימני.

אלון אריה: הסיכוי שלו לשרוד בכביש 4 הוא קלוש כשבאה משאית וקוטפת אותו.

אלון אריה: אתה אומר: אלוהים ישמור, מה עבר לו בראש כשהוא עמד באמצע הכביש והחליף גלגל?

אלון אריה: מה הוא חשב לעצמו שיקרה?

אלון אריה: זה לא נורמלי.

אלון אריה: יש פה טעויות של אנשים במודע, לא במודע, בהיסח דעת, ואנחנו רוצים להילחם בהן.

אלון אריה: כשהנהג איתנו אפשר דרך הסברה אגרסיבית לטפל במקרים הקשים של העבריינות, של האגרסיביות.

אלון אריה: דבר נוסף מאוד משמעותי הוא עבודות התשתית.

אלון אריה: אנחנו בשיח מלא עם כל הגופים, עם משרד התחבורה.

אלון אריה: יש לנו שיתופי פעולה מצוינים עם כולם.

אלון אריה: אני לא מעביר ביקורת על מישהו.

אלון אריה: יש היום מעל 400 נקודות בארץ של עבודות תשתית, כבישים, מחלפים, צמתים, שיוצרים פקקים אדירים.

מירב בן ארי: חצי מה-400 הם כנראה אצלי בתל אביב.

מירב בן ארי: אל תפתח את זה, אין רחוב שאין בו עבודה.

אלון אריה: כן, לוקח שעה של נסיעה לחצות את העיר.

אלון אריה: זה גם גורם לעצבים, לנסיעה בשוליים, נסיעה בתוך אתרי עבודה, בנת"צים.

אלון אריה: אנחנו נמצאים, ואין ספק שלנוכחות יש כוח להפחית תאונות.

אלון אריה: לדוגמה, לפני כמה שנים התחלנו אכיפה של הנת"צ.

אלון אריה: כזכור לך, יש את השתיים פלוס מנתניה דרומה ושלוש פלוס מנתיבי איילון.

אלון אריה: עצם הנוכחות של אופנועי משטרה גרמה לירידה מטורפת בכמות התאונות.

אלון אריה: גם השנה יש לנו ירידה בתאונות קשות וירידה בתאונות קלות אבל עלייה בנפגעים, בהרוגים, וזה משהו שהוא לא כל כך נורמלי.

מירב בן ארי: מעניין אותנו גם מה קורה עם אמצעים דיגיטליים ושידרוגם.

מירב בן ארי: אופנועי המשטרה חשובים לנו וגם שמנו שם את הכסף.

מירב בן ארי: מה קורה מבחינת אמצעים טכנולוגיים יותר מתקדמים?

מירב בן ארי: בזמנו היו מצלמות קטנות וראיתי שהן כבר לא קיימות.

מירב בן ארי: תגיד לנו במבט קדימה.

אלון אריה: אנחנו משתמשים בזה כל הזמן, אבל משתמשים אחרת.

אלון אריה: זה לא שהן לא קיימות, הן קיימות בגדול, אבל משתמשים בזה בצורות אחרות.

אלון אריה: אחד הדברים שמשפיעים הכי הרבה על הנהג בתחום התנועה זה מיידיות האכיפה.

אלון אריה: נניח ויצאת מתל אביב והגעת עכשיו לירושלים.

אלון אריה: בדרך למשרד קיבלת אס אם אס: עברת עבירות תנועה, הדוח שלך הלך הביתה, ואז את עושה את הקשר בין העבירה לתוצאה.

אלון אריה: את דיברת על המצלמות הטקטיות הקטנות.

אלון אריה: כשאת עושה עבירה ומקבלת את הדוח אחרי ארבעה-חמישה חודשים, את אפילו לא זוכרת לעשות את הקישור וזה לא מדבר אלייך.

אלון אריה: הסיפור הזה של מיידיות באכיפה הוא קריטי, ולכן אנחנו מנסים לעשות שימוש באמצעים כאשר אתה אוכף, מראה או שולח את הדוח יום למוחרת עם התמונה: תיזהר, אדוני.

בועז טופורובסקי: אם זה קריטי, ואם זה גם מכניס כסף, למה לא כל המדינה מרושתת בזה?

אלון אריה: זה כבר סיפור אחר שקשור לתקציבים ולחקיקה.

בועז טופורובסקי: לא קיבלנו בקשה.

בועז טופורובסקי: תן לנו להילחם על משהו.

אלון אריה: אנחנו הולכים יותר למצלמות אנליטיות, שלא רק יאכפו נושא של מהירות אלא שיהיו מסוגלות לפענח גם עבירות נוספות כמו הולכי רגל.

אלון אריה: יש כל מיני עבירות שאתה יכול לפענח דרך מצלמה אנליטית.

אלון אריה: היום זה רק מהירות.

בועז טופורובסקי: איך עושים את זה?

בועז טופורובסקי: מתי זה יהיה?

בועז טופורובסקי: למה זה לא בכל הארץ?

בועז טופורובסקי: שכנעת אותנו.

אלון אריה: אנחנו עושים עכשיו ניסוי ופיילוט במודיעין, בתקווה שהוא יצליח.

אלון אריה: אני מקווה שנצליח להביא בשורה ושזה יעזור לנו בהרבה כבישים.

מירב בן ארי: אני כבר אומר לך להביא את תוצאות הפיילוט לוועדה פה.

מירב בן ארי: נראה ונבין שזה נצליח כמובן, אנחנו מאחוריך פה, ואם צריך אז אנחנו נתגייס לאירוע הזה.

מירב בן ארי: תן לנו משהו לעבוד איתו.

מירב בן ארי: כמה זמן הפיילוט?

קריאה: הוא לפני סיכום, אפשר להראות לה דוגמה.

נועם בגינסקי: אני נועם ראש מחלקת התנועה.

נועם בגינסקי: אנחנו מדברים על טכנולוגיות אכיפה.

נועם בגינסקי: מצלמות סטילס זה טכנולוגיה יחסית פשוטה וקל מאוד להכניס אותה.

נועם בגינסקי: יש מכרז, קונים מצלמה ונגמר הסיפור.

נועם בגינסקי: כשאנחנו מדברים על טכנולוגיה כמו מצלמות אנליטיות שיכולות לפענח עבירות של אי מתן זכות קדימה להולכי רגל, אלו טכנולוגיות שלוקח הרבה יותר זמן להכניס אותן - בכלל הנושא של מכרזים ורכש וחוות דעת, היא חייבת לעמוד בדרישות משפטיות.

נועם בגינסקי: גם חברי הכנסת צריכים להבין שזה לא זבנג וגמרנו, שהולכים וקונים ונגמר.

בועז טופורובסקי: אתם עובדים על זה כבר הרבה זמן.

איתמר בן גביר: כן, אנחנו ישראל שנת 2021.

קריאה: אלו מצלמות שמתעדות אירועים תוך כדי והן מרושתות כרגע בעיר מודיעין.

קריאה: ברגע שהפיילוט הזה יסתיים נוכל להרחיב אותו לכל הארץ.

קריאה: לא על - - - ברמזור אלא על זכות קדימה.

מירב בן ארי: מתי הפיילוט מסתיים?

אלון אריה: רגע.

אלון אריה: אני רוצה שתבינו מה זה אומר חקיקה והיבטים משפטיים.

אלון אריה: סימונה, אם אפשר.

סימונה זילבר: שלום.

סימונה זילבר: אני סימונה, ראש תחום ייעוץ וחקיקה של אגף התנועה.

סימונה זילבר: סד הזמנים שצריך לקחת בחשבון הוא לא רק הטמעה של הטכנולוגיות בתוך המשטרה אלא הטמעה של השימוש בטכנולוגיות האלה בבתי המשפט.

סימונה זילבר: עם כל אמצעי המכשור שלנו, אנחנו עברנו ועוברים תהליך מאוד מאוד מורכב של הטמעה בבתי משפט, של קבלה של הטכנולוגיה הזו כאמינה.

סימונה זילבר: המורכבות של זה היא בצורך בחוות דעת.

סימונה זילבר: ביוזמה שלנו יש במכון התקנים תקן למכשירי אכיפה.

סימונה זילבר: גם זה אותגר בצורה מאוד מסיבית על ידי בתי המשפט והועמד בסימני שאלה.

סימונה זילבר: בדיקות שעשינו כדי להוכיח בהשוואה בין מכשירים, אותגרו גם על ידי בתי המשפט ברמה הגבוהה ביותר.

סימונה זילבר: אנחנו נמצאים במצב של ריבוי הידיינויות וחוסר ודאות משפטי אל מול מכשירי האכיפה שלנו.

סימונה זילבר: כרגע בחזית מערכת א'3, מצלמות האכיפה, ואני מניחה שרוב הנוכחים כאן שמעו לפחות בתקשורת.

בועז טופורובסקי: משרד המשפטים לא איתכם יד ביד?

סימונה זילבר: המערכת המשפטית, מטעמיה, מטעמי דין הראיות, דורשת רף מאוד גבוה של הוכחה.

איתמר בן גביר: יש בזה היגיון.

איתמר בן גביר: אתם רצתם לנושא הטכנולוגיה ויש לי שאלה כאן כי יש דברים שהטכנולוגיה לא תעזור.

איתמר בן גביר: אני מדבר על שני אזורים בהם יש לכם בעיה מוגדרת של אכיפה, וצריך לומר את זה בפה מלא.

איתמר בן גביר: אתם עושים עבודת קודש, אני יודע את זה.

איתמר בן גביר: אני רואה אתכם בכבישים ובאמת צריך להצדיע לכם.

איתמר בן גביר: זה דיני נפשות.

איתמר בן גביר: אבל כשאני יוצא מהבית, מקריית ארבע-חברון, ומגיע לכאן, לירושלים, יש לנו ניידות בתוך קריית ארבע.

איתמר בן גביר: בתוך קריית ארבע עוצרים בכניסה, מחלקים דוחות – זה בסדר גמור.

איתמר בן גביר: אבל מה עם הכבישים?

איתמר בן גביר: אתם יודעים שכביש 160 שהוא ציר דמים, ולא רק בגלל הפיגועים, אלא בגלל שהנסיעה שם היא מטורפת.

איתמר בן גביר: אני באמת לא רוצה להכליל ולא בא להגיד ערבים ויהודים, אבל הנסיעה שם של חלקים מתושבי הרשות הפלסטינאית היא נסיעה מטורפת.

איתמר בן גביר: הרבה פעמים אני מוצא את עצמי נוסע ופתאום באותו נתיב משאית מולי.

איתמר בן גביר: אני, ברוך השם, כל פעם צריך להגיד כאן הגומל.

איתמר בן גביר: אותו הדבר בדרום.

איתמר בן גביר: יש מקומות שבהם משטרת התנועה, ואני יודע, אני אגיד את זה בזהירות, אולי זה גם שאלה ותתייחס אליה, קצת מוגבלת.

איתמר בן גביר: כלומר, אם שוטר תנועה רודף או עושה מרדף אז יש מקומות ששוטרי התנועה לא ממהרים להיכנס אליהם בפזורה.

איתמר בן גביר: יכול להיות שמבחינתם צריך להביא יותר כוחות וסד"כ.

איתמר בן גביר: אבל מה עושים כדי לפתור את הדברים האלה?

איתמר בן גביר: כי הרי מצלמות בדברים האלה לא יעזרו.

איתמר בן גביר: אם תשים בכביש 160 מצלמות, יורידו לך אותן תוך יומיים.

איתמר בן גביר: אני חושב שתהיה גם איזושהי בעיה אם תשים מצלמות בפזורה הבדואית.

איתמר בן גביר: מה אתם עושים שם?

אלון אריה: לא שמתי הכול על אכיפה דיגיטלית.

אלון אריה: אני בכלל לא חושב שהעניין הוא רק מצלמות.

אלון אריה: אני חושב שהכול זה העניין: גם הנוכחות, גם הכוח, גם הנראות.

אלון אריה: אגב, יש מקומות שאנחנו כתפיסת הפעלה עובדים עם שוטר בניידת ויש מקומות שאני מאשר שניים בניידת למרות שזה מנוגד.

אלון אריה: האינטרס שלי הוא שיהיו כמה שיותר ניידות ולכן זה שוטר אחד.

אלון אריה: אבל במקומות שאני יודע שיש בעיה, עובדים בצמדים ובשלשות.

אלון אריה: לגבי איו"ש – אני מסכים איתך.

אלון אריה: זה מערב פרוע.

אלון אריה: אני באופן אישי נותן הנחיות למחוז ש"י.

אלון אריה: זה לא שאני מתחמק חלילה, אבל אני עם שוטרי האגף לא נכנס למחוז ש"י.

אלון אריה: מי שעובד במחוז ש"י זה מחוז ש"י.

אלון אריה: יש לו את כל התקורות, את כל האמצעים.

איתמר בן גביר: אבל אולי הבעיה היא שאתה לא נמצא במחוז ש"י.

אלון אריה: אני אבדוק את הטענה, אני גם מבטיח לתת לך תשובה.

אלון אריה: לגבי מחוז דרומי – לא כל הכלים שלנו מאפשרים מרדפים בשטח.

אלון אריה: אני אפתיע אותך.

אלון אריה: אני נכנס אליהם עם האופנועים עד הבית ואם יש לי עכשיו רכבי 4X4, אני נכנס אליהם עד הבית.

אלון אריה: אני לא בצד ולא פוחד.

אלון אריה: יש לנו היום גם הרבה יותר כוחות שם דרך מפקדות שהקימו.

אלון אריה: זה פורסם בתקשורת, לא אחזור על זה.

אלון אריה: אני הגדלתי את הכוח שלי בדרום בצורה משמעותית.

אלון אריה: אני לא מקבל את זה ששוטר פוחד, אין מושג כזה.

אלון אריה: הוא צריך להיות חכם, לא טיפש, עם יחסי כוח, הוא לא צריך להיכנס למצב שהוא לא יוכל לצאת ממנו, אנחנו מקצוענים.

אלון אריה: אין מצב של פחד.

אלון אריה: אנחנו נכנסים לבתים שלהם ועוצרים אותם בבתים.

אלון אריה: זה לא מספיק, הם בפזורה אדירה.

אלון אריה: יש שם היעדר משילות, אני לא אומר שלא.

מירב בן ארי: אני אתן לך פה גיבוי.

מירב בן ארי: אני נסעתי בפזורה עם האופנוענים, וכל מה שחשבתי לעצמי זה איך הוא לא פוחד להתרסק.

מירב בן ארי: איתמר בן גביר ב-21 בנובמבר יצטרף לסיור במחוז דרום כי הוא פעיל מאוד בוועדה והוא ייראה שם את אותם אופנוענים.

מירב בן ארי: יש כאן סיור של הוועדה במחוז דרום.

מירב בן ארי: הם ייראו בעיניים את פעילות האופנוענים.

מירב בן ארי: אני אישית ראיתי אותם.

מירב בן ארי: הייתי מאוד מאוד מוטרדת, הייתי בטוחה שהוא יתרסק שם על האבנים כי הוא נוסע עם אופנוע כבד על חולות.

מירב בן ארי: הם נכנסים שם לתוך הפזורה, לתוך המקומות.

מירב בן ארי: הם עשו לי כמובן איזשהו תרגיל של מרדף, אבל זו ההתנהלות.

מירב בן ארי: ההתנהלות היא גם אחרת.

אלון אריה: אני לפעמים מתרשם מהעוצמות, מהנחישות ומהאומץ של השוטרים.

מירב בן ארי: נכון.

איתמר בן גביר: חד חלק.

מירב בן ארי: אתה גם תראה את האופנוענים שם בעיניים.

מירב בן ארי: זו הסיבה שהתגבור של האופנוענים הוא קריטי.

מירב בן ארי: ראיתי גם את העבודה מול הרחפנים – אופק.

מירב בן ארי: ברגע שהרחפן מזהה ירידה לשטח, האופנוע מגיע וממשיך.

מירב בן ארי: לכן, אני לגמרי שם, ואתה גם תראה את זה.

אלון אריה: בשנה האחרונה הוספנו באגף התנועה 30 אופנועים.

אלון אריה: זה לא משהו קטן להכשיר ולאמן שוטרים.

מירב בן ארי: האם יש עוד הערות של אגף התנועה?

סימונה זילבר: אמרתם שאתם חיילים ושאלתם במה אנחנו יכולים להיעזר בכם.

סימונה זילבר: אחד הפערים המשמעותיים, מבחינתנו, באכיפה של המכשור מול רף ההוכחה בבתי המשפט זה היעדר של חזקת אמינות למכשירי האכיפה.

סימונה זילבר: מדובר בהליך חקיקתי שהתחיל לפני למעלה מ-15 שנה ולא מיצה את עצמו.

סימונה זילבר: מתבקשת שם איזושהי חזקה שתקבע שמכשירי האכיפה הם אמינים, עם ועדה חיצונית לבתי המשפט שתברר את הטענות בנושא.

סימונה זילבר: הדבר הזה חשוב לנו במיוחד גם היום כשמשרד המשפטים מקדם בצורה מאוד מאוד מסיבית את החוק להקמה של בית דין מינהלי שאמור לקחת את עבירות התנועה שמסווגות כעבירות קנס ולהפוך אותן למינהליות.

סימונה זילבר: במידה וחזקת האמינות לא תקודם במקביל, הבעיה והפקקים, לטעמנו, של בתי המשפט לתעבורה היום פשוט יעברו לבתי הדין כי אותן טענות ימשיכו לעלות.

מירב בן ארי: הערה חשובה, אנחנו ניקח את זה.

בועז טופורובסקי: אנחנו נרים את הכפפה, זה נשמע חשוב.

בועז טופורובסקי: בוועדת החינוך, בה לא הייתם, נמתחה ביקורת על המשטרה על כל הנושא.

בועז טופורובסקי: התקנים ירדו מ-40, היה פעם 50, ל-15, ואמרת 170 משק"ים.

בועז טופורובסקי: דיברו על זה ואמרו שעובדתית יש מספר לא מבוטל של מאות כיתות של תלמידים שפשוט לא מגיעים אליהן שוטרים או מש"קים.

אלון אריה: זה הנתון האחרון שקיבלתי, אבדוק זאת שוב.

אלון אריה: המערך הזה כלל 40 שוטרי זה"ב.

אלון אריה: בהנחיית המפכ"ל הוא ירד ל-20 אבל ההנחיה שלו היתה להכשיר את השוטרים הקהילתיים לעשות את הדבר הזה.

אלון אריה: הכשירו 167 שוטרים קהילתיים, ויש לי אפילו את הפירוט לפי מחוזות.

אלון אריה: יש 908 בתי ספר בתוכנית, נותרו להכשרה רק 160.

אלון אריה: הם מחויבים לעשות את ההדרכה הזו.

איתמר בן גביר: השאלה היא האם יש לשוטרים הקהילתיים זמן.

איתמר בן גביר: השוטרים הקהילתיים עסוקים בכל כך הרבה דברים ובכל הסכסוכים.

מירב בן ארי: תלוי איפה אתה גר ובאיזה קהילה.

מירב בן ארי: אראה לך את השוטר הקהילתי של השכונה שלי.

מירב בן ארי: הוא עובד נהדר עם כל הקהילה, פחות פותר סכסוכים.

בועז טופורובסקי: קודם כול, יש הרבה מאוד כיתות שאין להן משמרות זה"ב, וזה לא קשור אליכם.

בועז טופורובסקי: זה קשור לתשתיות, וגם בזה נטפל.

בועז טופורובסקי: גם השגנו כספים קואליציוניים, כסף לתשתיות ליישובים, בעיקר בפריפריה, שאין להם אפשרות לתת מטצ'ינג.

בועז טופורובסקי: נאמר ש-900 כיתות, ואל תתפוס אותי במספר, לא קיבלו הדרכה ולא הוכשרו כי אותם שוטרים/מש"קים עדיין לא הגיעו אליהן.

אלון אריה: אני לא מכיר את זה, אבדוק ואחזיר תשובה.

מירב בן ארי: אתה תבדוק לנו את זה.

חי מזרחי: - - - ברגע שמש"ק תופס בית ספר, זה הנגזרת של הכיתות.

חי מזרחי: אבל כשאנחנו מסתכלים מתוך 908 בתי ספר, יש באמת עוד 160 בתי ספר שכרגע לא הצלחנו להגיע אליהם.

בועז טופורובסקי: אה, וכך אתה מגיע ל-900 כיתות.

בועז טופורובסקי: נטפל בזה, גם זה חשוב.

מירב בן ארי: בסדר גמור.

מירב בן ארי: מנכ"ל הרלב"ד, בבקשה.

שניר זיידל: צוהריים טובים.

שניר זיידל: שמי שניר, אני מנכ"ל הרלב"ד בפועל מזה שמונה חודשים.

שניר זיידל: ראשית, תודות על קיום הדיון החשוב הזה בנושא הבטיחות בדרכים.

שניר זיידל: תודה גם ליושבת-ראש הוועדה וגם לחבר הכנסת טופורובסקי, שמוביל את הנושא הזה בכנסת כבר מספר שנים.

שניר זיידל: לא אגע יותר מדיי בנתונים.

שניר זיידל: הזכיר פה ראש אגף התנועה שאנחנו נמצאים היום ב-302 הרוגים, ומחודש אפריל אנחנו רואים עלייה, ואם נמשיך במגמה הזו אז יש סיכוי סביר שאת שנת 2021 נסיים יותר משנת 2019.

שניר זיידל: כולנו תקווה שזה לא יקרה.

שניר זיידל: אני לא אגע עכשיו שוב בכל הניתוחים שעשינו גם בוועדת הכלכלה, אבל אני רוצה לדבר על דבר אחד עיקרי שקשור לעבודתנו עם המשטרה ולאתגרים שאנחנו רואים, וזה נושא ההיפגעות בשטח העירוני מול התווך הבין-עירוני.

שניר זיידל: כשאנחנו מסתכלים על ההרוגים, יש יותר הרוגים, כמעט 60%, בשטח הבין-עירוני כתוצאה ממהירויות גבוהות, תאונות חזית-חזית וכו'.

שניר זיידל: כשמסתכלים על תאונות חמורות, הכוללות גם תאונות קשות וגם קטלניות, שם אנחנו רואים כבר מעל עשור את התווך העירוני בפער עצום על התווך הבין-עירוני.

שניר זיידל: זאת אומרת, היכולת שלנו להשפיע ולהוריד את התאונות היא מאוד מאוד גדולה במקום שיש את הסיכון או את הפער הכי גדול, וזה בתווך העירוני.

שניר זיידל: גם אפשר להגיע יותר לנהגים בתחום התשתיות, ההסברה, הקהילה, ההכשרה, וממיתוני תנועה, וגם בנושא האכיפה.

שניר זיידל: כשמדברים על ההיפגעות בעירוני, אנחנו מדברים על משתמשי דרך פגיעים.

שניר זיידל: אנחנו מדברים על זה, וגם התוכנית הלאומית מדברת על לשים את משתמשי הדרך הפגיעים במרכז, לטפל בנושא של עדיפות להולכי רגל, לרוכבי הדו-גלגלי החשמלי והרגיל, וכל אותם כלים קלים כמו קורקינטים חשמליים וכו', שאנחנו רואים חדשות לבקרים ושבהם צריך לטפל ולאפשר להם את מרחב התנועה בצורה הכי בטוחה.

שניר זיידל: אנחנו רואים באכיפה עמוד תווך בתוך נושא בטיחות בדרכים והוא אפקטיבי יותר כשהוא הולך עם ההסברה.

שניר זיידל: הזכרנו פה את זה קודם והזכיר את זה ראש האגף.

שניר זיידל: אנחנו מבצעים פעילויות כבר לאורך שנים יחד עם אגף התנועה, גם בנושא של דו גלגלי.

מירב בן ארי: איזה פעילות אתם עושים?

שניר זיידל: לדוגמה, כל השבוע שולחים לי אנשינו שנמצאים בשטח.

שניר זיידל: יש חטיבת מבצעים, יושב פה גם יעקב, ראש החטיבה.

שניר זיידל: אותם מנהלי אזורים שפזורים בכל הרשויות המקומיות ביחד עם המשטרה, לדוגמה, בדו גלגלי, עוצרים רוכבי דו גלגלי.

שניר זיידל: מצד המשטרה בודקים את הרישיונות, ביטוח, מה מצב הכלי, ומבחינתנו, הדייל נותן לו בדיוק הסבר על נהיגת חורף, תפיסת סיכון וכו'.

שניר זיידל: קיבלנו עכשיו דיווח.

שניר זיידל: בנתניה תפסו 70 חבר'ה כשלחלקם נתנו גם דוחות.

שניר זיידל: אנחנו מגיעים משולבים.

שניר זיידל: כלומר, לתת הסברה, להבין איך צריך להתנהג.

שניר זיידל: מצד שני, וגם במקומות שיש עבירות חמורות.

מירב בן ארי: אתם נמצאים גם בבתי ספר ובמוסדות אקדמיים?

שניר זיידל: כן, חלק אינטגרלי מעבודת הרלב"ד בתוך הרשויות המקומיות זה עבודה כמובן בתוך מוסדות החינוך עם הגנים, בתי ספר יסודיים ותיכוניים, דרך מרכזי הדרכה שאנחנו מפעילים.

שניר זיידל: יש כ-17 מרכזים כאלה.

שניר זיידל: לצערי, הפעילות הזו ירדה בשנים האחרונות כתוצאה מקיצוץ בתקציבי הרלב"ד.

מירב בן ארי: אתם לא נמצאים באקדמיה עם הסטודנטים?

מירב בן ארי: אמרת גנים, וחשוב להיות שם, אבל הייתי מעדיפה שתלך לסטודנטים שרוכבים על דו גלגלי, בעוד שילדי הגן יכולים לחכות.

מירב בן ארי: כמובן שהייתי רוצה גם לגנים.

שניר זיידל: היו לנו תוכניות גם באקדמיה עם ארגוני סטודנטים כאלו ואחרים.

שניר זיידל: אני לא זוכר שבשנה האחרונה היה לנו כזה אירוע, אבל בשנים הקודמות כן היה.

מירב בן ארי: מה תקציב הרלב"ד?

שניר זיידל: תקציב הרלב"ד הוא 72 מיליון שקלים כיום בשנה.

שניר זיידל: מתוכו כ-35 עד 40 מיליון שקל תקציב לפעילות שוטפת.

מירב בן ארי: זה מדהים מאיזה תקציב התחלתם ואיפה אתם היום.

שניר זיידל: אנחנו מגיעים היום לכל 257 הרשויות המקומיות עם 8.5 מיליון שקלים.

שניר זיידל: יש רשויות שאני מגיע אליהן לפעילות שנתית עם 20,000 שקל שאיתם אני צריך לטפל בדו גלגלי ולהגיע לילדים ולהורים, וזה כמובן לא אפשרי.

שניר זיידל: דיברתי על הסברה שהולכת יחד עם אכיפה.

שניר זיידל: גם בנושא של אי מתן זכות קדימה להולכי רגל ונושא של שכרות, אנחנו עושים עם המשטרה באופן כללי, ובייחוד באזור הסילבסטר.

שניר זיידל: הגורם המשפיע הוא הסיכוי להיתפס, ודיבר על זה ראש האגף.

שניר זיידל: יש לנו שת"פים עם המשטרה גם ברכבים סמויים שהפעלנו.

שניר זיידל: בשנה שעברה היה לנו תקציב מיוחד לפעילות בתווך העירוני עם אגף התנועה עם רכבים סמויים.

שניר זיידל: במשך כחצי שנה היתה פעילות מדהימה.

שניר זיידל: הצלחנו להביא לשינוי בתודעה באותם מקומות כי פתאום הבינו שהרכבים מתחלפים.

שניר זיידל: שינינו גם כל הזמן עם חברות ההשכרה את הרכבים ולא הצליחו בדיוק להבין.

שניר זיידל: הדבר הזה גרם לאכיפה יותר טובה וראינו גם ירידה מסוימת בפעילות.

שניר זיידל: אנחנו עושים איתם שת"פ מחקרי, חטיבת המחקר שלנו יחד עם המשטרה, גם עם הדוברות.

שניר זיידל: מבחינתנו, אנחנו מדברים על מספר אתגרים: אחד, אתגר האכיפה בתווך העירוני שהזכרתי בהתחלה.

שניר זיידל: אני יודע שאגף התנועה מתעסק בעיקר בבין-עירוני והם עושים מאמצים להיכנס גם לעירוני, אבל חייבים לתת על זה את הדעת.

שניר זיידל: זה יכול להגיע בתצורה של אכיפה דיגיטלית עם חיבור לרשת המצלמות שנמצאות בערים.

שניר זיידל: אני יודע שיש בעיה משפטית עם זה, אני יודע שלא קל להתחבר.

שניר זיידל: אמרתי, זה אתגר.

שניר זיידל: אנחנו ננסה יחד עם הייעוץ המשפטי שלנו לסייע כמה שאפשר.

שניר זיידל: חברו אותנו – זה בתחום העירוני.

שניר זיידל: לגבי אכיפה חכמה - אנחנו מתחילים או טו טו פיילוט באשקלון.

שניר זיידל: החבר'ה פה יודעים.

שניר זיידל: מינהלת האכיפה החכמה של המשטרה תתחבר אלינו ותראה מה אנחנו עושים בנושא וידיאו אנליטיקה יחד נתיבי איילון באשקלון, ואני מקווה שנוכל להתחבר ולהעביר את הנתונים.

שניר זיידל: אנחנו ניתרם מהם והם מאיתנו במודיעין ובאשקלון.

שניר זיידל: פרויקט שומרי הדרך - זהו פרויקט שהוקם בהחלטת ממשלה מ-2017.

שניר זיידל: זהו מיזם משותף של אגף התנועה, הרלב"ד ועמותת נתיב בטוח, שעניינו אזרחים מתנדבים שמפעילים אפליקציה שבלחיצת כפתור על ההגה מצלמת עבירות תנועה.

שניר זיידל: העבירות האלה עוברות לחדר בקרה ברלב"ד.

שניר זיידל: היום הן ממוינות על ידי בני ובנות שירות לאומי.

שניר זיידל: עוברים על זה עוד בקרים מתנדבים שלנו שהם אנשי משטרה לשעבר.

שניר זיידל: מה שנמצא כראוי להיות כדוח, נשלח למשטרה.

שניר זיידל: באגף התנועה יש יחידה שהופכת את הדוחות האלה לדוחות משטרה.

שניר זיידל: הדברים האלה נשלחים הביתה.

שניר זיידל: אם ראש האגף דיבר על מיידיות האכיפה, אין ספק שיש לזה תרומה רבה.

שניר זיידל: יש לזה חשיבות חברתית מאוד גדולה.

שניר זיידל: יש היום אלפי מתנדבים שהם בעצמם מתנהלים בצורה יותר בטוחה בכביש, ושנית, הסביבה שלהם, המשפחה והחברים, גם מושפעים מזה שהם מתנדבים במיזם שומרי הדרך.

שניר זיידל: יש לזה חשיבות הרתעתית.

שניר זיידל: דיברנו קודם על הסיכוי להיתפס.

שניר זיידל: היום יש לנו אלפי מתנדבים, אבל אם יהיו עשרות אלפי מתנדבים או יותר מזה, ואם העבריינים המועדים יבינו שיש סביבם מתנדבים כאלה שיכולים לצלם אותם בכל רגע, הנקודה של הסיכוי להיתפס אולי תגרום להם לא לבצע את זה.

שניר זיידל: לקראת סוף פברואר נגמר ההסכם עם העמותה, ויש פה שני וקטורים שצריך לטפל בהם: אחד, הנושא התקציבי.

שניר זיידל: אני לא נכנס לגודל התקציב המבוקש, זה עוד צריך בירור.

שניר זיידל: ויש פה עניין משפטי.

שניר זיידל: לפני שבועיים קיבלנו תשובה ממשרד המשפטים שהם מקבלים עקרונית את המתווה שבו המיזם הזה יורחב, ולפחות התפעול הטכני יעבור לעמותה.

שניר זיידל: יש לזה עוד כל מיני סייגים, אבל אני מעריך שנוכל להתקדם עם זה.

שניר זיידל: בינתיים מבחינת העמותה, המיזם הזה בסכנת סגירה בפברואר.

מירב בן ארי: אנחנו נבדוק את העניין הזה.

מירב בן ארי: נציגת משרד המשפטים, תתייחסי לדבריה של היועצת המשפטית של אגף התנועה בעניין ההתנהלות.

מירב בן ארי: משרד המשפטים כאן?

מירב בן ארי: אני מבינה שהם בזום.

נילי פינקלשטיין: אני פה, אבל אבקש לתת בעניין זה את רשות הדיבור ליפעת רווה שנמצאת פה בזום.

יפעת רווה: תודה.

יפעת רווה: נושא חזקת אמינות הוא מאוד מאוד חשוב.

יפעת רווה: בנושא חזקת אמינות היתה לנו בעבר הצעת חוק שהגיעה לוועדת הכלכלה אבל לא עברה.

יפעת רווה: זה לא אושר.

מירב בן ארי: של מי היתה הצעת החוק?

יפעת רווה: שלנו - ממשלתית.

מירב בן ארי: איך זה שהצעה ממשלתית לא אושרה?

יפעת רווה: זה היה די מזמן, לפני כמה שנים טובות, והיה ויכוח בוועדת הכלכלה על האיזונים שעשינו, על החזקות, ובסופו של דבר זה לא אושר.

מירב בן ארי: אנחנו רוצים לדעת כי אנחנו לבדוק את זה.

יפעת רווה: אנחנו מנסים להחיות את הדבר הזה מחדש ביחד עם המשטרה ואנחנו בדיוק בדין ודברים בדברים האלה עם המשטרה ועם המשרד לביטחון הפנים.

יפעת רווה: אני מקווה שבאמת נצליח לקדם את זה זהו המקום שאנחנו בו נמצאים כרגע.

יפעת רווה: אנחנו בהחלט מכירים בחשיבות של הדבר הזה, ובוודאי ביחד עם ההצעה של בתי הדין לתעבורה.

יפעת רווה: זה עלה וברור לנו שזה צריך לבוא ולקדם את הדבר הזה.

מירב בן ארי: איפה זה עומד עכשיו?

יפעת רווה: אנחנו צריכים לשבת שוב עכשיו ולנסות ולקדם מתווה שיעבור את הכנסת, ושייתן את המענים לצרכים של המשטרה ושל הבט"פ.

מירב בן ארי: מה לגבי הביקורת שנשמעה פה לגבי ההתנהלות של בתי המשפט מול משטרת התנועה?

יפעת רווה: יש הפרדת רשויות.

יפעת רווה: אנחנו משרד המשפטים – מחלקת חקיקה, ואני בוודאי לא יכולה להביע עמדה על החלטות של בתי המשפט.

יפעת רווה: זה לא נכון, זה מערכות אחרות.

יפעת רווה: הם עצמאיים ואני לא יכולה להביע עמדה בנושא הזה.

מירב בן ארי: אוקיי.

מירב בן ארי: אני לא יודעת אם יש ועדה שיכולה להגיד משהו לבתי המשפט.

בועז טופורובסקי: היה שם סיפור עם אדם ששיקר בבית המשפט והוא היה ממכון התקנים.

בועז טופורובסקי: לא סתם זה בוטל.

מירב בן ארי: כן, בואו נשמע אולי מנציגת הפרקליטות.

יפעת רווה: אני לא בפרקליטות, אני מייעוץ וחקיקה.

יפעת רווה: אני רואה שהדס פורר גפני נמצאת בזום.

מירב בן ארי: הדס, ראש פורום התעבורה הארצי בפרקליטות המדינה, בבקשה.

הדס פורר גפני: מה שאמרה יפעת חל גם עליי.

הדס פורר גפני: גם פרקליטות המדינה לא אומרת לבית המשפט מה היא צריכה להחליט.

הדס פורר גפני: קודם כול, רוב התיקים האלה של השכרות נוהלו בכלל על ידי המשטרה.

הדס פורר גפני: תיקי שכרות לא מנוהלים על ידי הפרקליטות, אנחנו מנהלים רק את התיקים הקטלניים.

הדס פורר גפני: ומה שאמרה יפעת, חל גם עליי.

הדס פורר גפני: אני מרכינה ראש בפני כל החלטה של בית המשפט איך צריך לקבל ראיות.

הדס פורר גפני: ואני אגיד דבר נוסף.

הדס פורר גפני: מבחינה ראייתית, בתי המשפטי צודקים במאת האחוזים.

הדס פורר גפני: אם היתה מתקבלת חזקת האמינות, שהיא חזקה מאוד חשובה, לטעמי, ולצערי, היא לא התקבלה, ואני ישבתי בכל ועדות התעבורה של אביטל חן וכולם, ולכולם אמרנו שחייבים שהחזקה הזו תעבור בחקיקה.

הדס פורר גפני: ברגע שתהיה חזקה אז הכול יהיה בסדר.

הדס פורר גפני: מנהלים תיק על ינשוף ועולה אדם להעיד ולא אומר את כל האמת, וכל הסיפור מתמוטט.

הדס פורר גפני: זה לא אשמה, לא של פרקליטות, לא של משטרה, לא של אף אחד, אלא ככה מתנהלים תיקים בבית המשפט.

הדס פורר גפני: צריך להביא ראיות, להוכיח אותן.

הדס פורר גפני: אני יכולה להבין את בתי המשפט ומדוע הם רוצים שהכול יתנהל כמו שצריך – זה לגבי החזקה והמכשור.

הדס פורר גפני: הנושא של הוועדה הוא לגבי האם שיפור מכשירים יכול למנוע תאונות דרכים?

הדס פורר גפני: הם יכולים, ואני יכולה להגיד לכם בתור שמי שמתעסק בתעבורה מעל שלושים שנה, וגם בהיבט אישי, אני בת משפחה שכולה של תאונת דרכים, ואני מסתכלת על זה משני הצדדים, אם המשטרה היתה יותר חזקה, עם יותר כלים, יותר מכוניות, יותר מכשירים ואכיפה, זה היה טוב לכולנו.

הדס פורר גפני: אגף התנועה הוא האגף הכי יקר לליבי בכל משטרת ישראל.

הדס פורר גפני: הם עושים עבודת קודש.

הדס פורר גפני: אבל חסרים תקנים, חסרים אנשים, כלים והכול, כמו בהרבה דברים במדינה - לא רק זה יוצא דופן.

הדס פורר גפני: ככל שיהיו יותר אכיפה, מכשירים, שוטרים, יהיו פחות תאונות, ואני מסכימה עם מה שאמרתם פה במאת האחוזים.

הדס פורר גפני: זה נכון שכשאנשים רואים שוטרים הם מאטים, מתנהגים בצורה יותר נורמלית, משתוללים פחות על הכביש.

הדס פורר גפני: כשהתיקים הקטלניים הגיעו לפרקליטות, פעם אנשים היו הולכים הביתה בעונשים מצחיקים.

הדס פורר גפני: היום כל מי שעושה תאונה קטלנית, שהיא לא רשלנות מינימאלית, הולך למאסר.

הדס פורר גפני: מדובר באנשים נורמטיביים כמו כל האנשים שיושבים פה בחדר.

הדס פורר גפני: זה לא דבר פשוט, ואנשים הולכים לכלא ולתקופות לא קצרות.

הדס פורר גפני: אבל יש עוד הרבה מה לשפר בעניין הזה.

הדס פורר גפני: לגבי בית המשפט - אנחנו לא שולטים על החלטות בית המשפט.

הדס פורר גפני: אנחנו באים, טוענים, מנמקים, ובהרבה מקרים כשהטענות שלנו נכונות והגיוניות, גם מקבלים אותן.

הדס פורר גפני: אי אפשר לקצר הליכים בדיני ראיות.

הדס פורר גפני: יושב פה סניגור אצלכם בוועדה בשם איתמר בן גביר.

הדס פורר גפני: אומנם הוא לא מופיע בתעבורה, אבל אני מכירה אותו מתיקים אחרים.

הדס פורר גפני: גם הוא כסניגור לא היה מוכן לקצר הליכים בדיני ראיות, ובצדק.

הדס פורר גפני: דיני ראיות זה דיני ראיות.

הדס פורר גפני: כי מחר מקצרים פה ומחר יקרה דבר נורא במקום אחר.

הדס פורר גפני: צריך להביא את הראיות, צריך להוכיח את המכשירים כמו שצריך, צריך לעשות עבודה משפטית כמו שצריך.

הדס פורר גפני: והמשטרה עושה את זה ומנסה להכניס מכשירים חדשים, ואנחנו באים לוועדה ועוזרים לה.

הדס פורר גפני: אנשי הפרקליטות ישבו בכמה וכמה דיונים כדי שהמכשירים יעברו בבית משפט בצורה יותר חלקה בעקבות הניסיון שלנו מה צריך להוכיח בבית המשפט.

הדס פורר גפני: עובדים בשיתוף פעולה מלא עם אגף התנועה, וזה ימשיך להיות כל עוד אני חיה בפרקליטות.

הדס פורר גפני: תמיד יהיה שיתוף פעולה מלא כדי להפחית כמה שיותר את תאונות הדרכים.

הדס פורר גפני: תודה רבה.

מירב בן ארי: תודה רבה.

מירב בן ארי: הדברים חשובים מאוד.

בועז טופורובסקי: נכון.

בועז טופורובסקי: אני באופן אישי מקבל את כל מה שהיא אומרת.

בועז טופורובסקי: אבל יש לי שאלה לגבי התביעה המשפטית.

בועז טופורובסקי: הרי רוב הסגירות שאינן קטלניות, נסגרות בתביעה המשטרתית.

בועז טופורובסקי: האם יש מישהו שיכול להתייחס לזה לגבי ההסדרים המקלים שמגיעים לשם שלפעמים עוקפים הוראות חוק, כמו עם ההחמרה בשלילה לעשר שנים למי שנתפס נוהג בשכרות פעם נוספת?

אלון אריה: ברשותך, אני לא רוצה שאני או מי מאנשיי יתייחס.

אלון אריה: לא נמצא פה נציג התביעות.

בועז טופורובסקי: אם אין אז אין.

אלון אריה: יש פה אירוע.

אלון אריה: זה בית משפט מאוד עמוס, יש פה עסקאות טיעון כל הזמן, יש פה מועדים של בית משפט.

אלון אריה: יש פה כל כך הרבה מרכיבים ואני מעדיף שתבקשו התייחסות של חטיבת התביעות שלנו מהשיקולים שלה.

אלון אריה: אגב, זו חטיבה עצמאית שלא כפופה.

מירב בן ארי: כן, אנחנו נבקש.

מירב בן ארי: ארז קיטה, אור ירוק, בבקשה.

יניב יעקב: ארז לא יכול היה להגיע.

יניב יעקב: תודה רבה.

יניב יעקב: שמי יניב יעקב, אני סמנכ"ל עמותת אור ירוק.

יניב יעקב: ראשית, אני רוצה לפתוח בכמה דברים לגבי הוועדה עצמה.

יניב יעקב: תמיד אנחנו מגיעים לוועדות האלה ועסוקים בזה שחסר, חסר, חסר.

יניב יעקב: זה חלק חשוב, אבל השינוי היום הוא בזה שהוועדה פתחה במה שיש.

יניב יעקב: ובאמת בהערכה רבה גם לעבודה של גברתי , גם לעבודת חבר הכנסת טופורובסקי, שבהרבה פגישות עם המשרד לביטחון הפנים ועם המפכ"ל, עשו שינוי והתחילו בזה שמגיע כסף ויש עוד רוב כסף כשלרוב אנחנו רק אומרים כמה אין.

יניב יעקב: נקווה שזה ספתח להגדלת התקציבים האלה.

יניב יעקב: מבחינת ניידות, אני רוצה לציין שהניידות הן כלי מאוד חשוב, וכמו הרבה דברים אחרים הוא מופעל באופן מצוין על ידי האגף.

יניב יעקב: אני רוצה להציע לעשות מטצ'ינג לגבי הניידות.

יניב יעקב: כמו הכסף שהלכתם והבאתם, שיהיה פה מטצ'ינג של משרד התחבורה, משרד האוצר והמשרד לביטחון פנים, ולמעשה לשלש או למעלה מזה את הסכומים שמגיעים.

יניב יעקב: אור ירוק לפני הרבה מאוד שנים תרמה ניידות לאגף התנועה, וגם אז זה נעשה במתכונת של מטצ'ינג של כמה משרדי ממשלה.

יניב יעקב: אני בטוח שגם למשרד התחבורה וגם למשרד האוצר, וכמובן למשרד לביטחון הפנים, יש אחריות בנושא הזה.

יניב יעקב: לגבי מצלמות אכיפה – צריך לרגע לשים בצד את השאלה איזה מצלמות ולהבין שמצלמות בלי מסה קריטית לא שוות הרבה.

יניב יעקב: אם נשים מצלמה פה ושם, זה לא ישיג את האפקט.

יניב יעקב: עד שלא תהיה פריסה בכל רחבי הארץ של מאות מצלמות, כמו שהומלץ מזמן, זה לא יעשה את זה.

יניב יעקב: אלון משתדל להיות ממלכתי, אבל אני אייצג אותו.

יניב יעקב: תנו להם מצלמות.

יניב יעקב: אגף התנועה הוא לא החסם.

יניב יעקב: אם זה עובד בהולנד, בצרפת ואנגליה, אין סיבה שבישראל 2021 זה לא יעבוד משיקולים כאלה ואחרים.

יניב יעקב: אגף התנועה הוא לא הבעיה פה, הם רק רוצים מצלמות.

יניב יעקב: צריך לקדם את זה מול משרד המשפטים ומול שאר הגורמים הרלוונטיים, ומחר בבוקר לשים.

יניב יעקב: הנושא הזה הוא מאוד מאוד חשוב כי בתחילת שנת 2023 נגמר ההסכם עם הזכיין של מצלמות א'3.

יניב יעקב: 100 המצלמות שפועלות היום לא מספיקות.

יניב יעקב: בתחילת 2023 זה הולך להיגמר ושווה שהוועדה אולי תהיה על זה ותראה לאן זה הולך ומה עושים במועד הזה.

יניב יעקב: הצעה נוספת לגבי מה אפשר לעשות היא החמרת ענישה על עבירות מסכנות חיים, עבירות של אור אדום, של סלולר, של מהירות, להעלות את הקנסות, להחרים רכבים, אלו דברים שעובדים באופן מיידי ולא מחכים, ומשפרים את מדיניות הענישה.

יניב יעקב: תודה.

מירב בן ארי: האם אתה יודע איפה עומד המכרז של המצלמות שמסתיים?

אלון אריה: כמו שהוא אמר, המכרז יסתיים ב-2023.

אלון אריה: המשטרה כרגע עושה עבודה כדי שההפעלה תעבור מחברת מל"ם תים אלינו, ושאנחנו נהיה אחראים.

אלון אריה: אני מניח שאני לא אהיה ראש אגף התנועה ב-2023, אבל זה יאפשר גם לראש אגף התנועה שיהיה אז.

מירב בן ארי: היום זה במיקור חוץ?

אלון אריה: כן.

אלון אריה: אין לי היום כאגף תנועה יכולת לעשות השתנות גם בדבר הזה.

אלון אריה: כלומר, יש את המצלמות המקובעות, אני לא יכול לבחור עשר מצלמות שישימו פה או שם.

אלון אריה: אני מסכים עם מה שאמר יניב.

אלון אריה: ביקשתי מאנשיי לעשות ניתוח: לו עכשיו אין בעיה של תקציב, לא מוגבלים, כמה מצלמות צריך במדינה כדי לרשת אותה לרצף אכיפה?

אלון אריה: אומרים שסביב אלף מצלמות.

אלון אריה: אנחנו היום עומדים על מאה וקצת – זו הפרופורציה.

קריאה: הניתוח שעשיתם כולל בעירוני?

אלון אריה: לא, לא בתוך הערים עצמן.

אלון אריה: אגב, לא בכל עיר זה מתאים.

מירב בן ארי: בהרבה ערים יש כבר NPR של הרשות המקומית והמשטרה מתלבשת על זה.

אלון אריה: כן, אבל זה לא רלוונטי בתוך רחובות צפופים.

אלון אריה: שוב, זה יעבור אלינו.

בועז טופורובסקי: כמה כסף זה התוספת של 900 מצלמות?

בועז טופורובסקי: הוא אמר שיש מאה מצלמות ושצריך אלף.

נועם בגינסקי: עלות מצלמת א'3, של המצלמות האוטומטיות, אם היא לא השתנתה מאז שסיימתי את התפקיד של ראש היחידה הזו, היתה 178,000 שקל לפני מע"מ - יחידה אחת, מצלמה אחת.

נועם בגינסקי: המצלמה, בלי העמדה.

נועם בגינסקי: העמדה בה עומדת המצלמה, עמדה פעילה, זה עוד 50,000 שקל, לפני מע"מ.

בועז טופורובסקי: אנחנו בביזנס הלא נכון.

בועז טופורובסקי: 178,000 שקל למצלמה?

נועם בגינסקי: לפני מע"מ.

יניב יעקב: אבל זה נכון למצלמות מלפני 10 – 15 שנה.

יניב יעקב: אני בטוח שיש היום דברים יותר מתקדמים.

נועם בגינסקי: על זה בדיוק דיברנו כשדיברנו על חוק חזקת אמינות.

מירב בן ארי: זה המצלמה האנליטית של הפיילוט במודיעין שאתם עושים.

נועם בגינסקי: יש המון אפשרויות: יש מצלמות אנליטיות ויש אכיפה של מהירות ממוצעת.

נועם בגינסקי: יש הרבה מאוד אפשרויות של טכנולוגיות אכיפה.

נועם בגינסקי: אבל כל זמן שלא יהיה נושא חוק חזקת אמינות, היכולת שלנו להכניס טכנולוגיות חדשות - - -.

נועם בגינסקי: המשמעות של חוק חזקת אמינות, וסליחה אם אני אומר את הדבר הברור, הוא שנכון להיום כשאוכפים באירופה באמצעות מכשור אכיפה, ברגע שלמכשור יש תו תקן מאושר, אף אחד לא דן בטכנולוגיה.

נועם בגינסקי: דנים בהפעלה ודנים בעבירה.

נועם בגינסקי: בארץ עוד לפני שדנים בעבירה, האם היתה עבירה או לא, קודם כל מנהלים שלוש שנים משפט על הטכנולוגיה כי אין חזקת אמינות.

נועם בגינסקי: ברגע שאין חזקת אמינות אז קודם מנהלים משפט, אם זה בינשוף ואם זה ב-א'3 ואם זה בממל"ז, ובכל מכשור שלא יהיה.

יניב יעקב: בועז, בארץ עשר שנים דנים בשאלה למה אין חזקת אמינות – זו הבעיה.

מירב בן ארי: התייחסת למצלמות א'3, ומה היה הדבר השני?

יניב יעקב: התייחסתי לזה שלמעשה צריך פה את המסה הקריטית של זה, ולשים כמה שיותר מצלמות, והמטצ'ינג של הניידות.

יניב יעקב: גם החמרת ענישה.

יניב יעקב: בסופו של יום, כאשר נהג עושה עבירה אז מיידיות היא דבר מאוד קריטי, כמו שאמר אלון.

יניב יעקב: ואם באותו מקום הוא יודע שהוא קיבל קנס לא של 250 שקלים אלא של 3,000 שקלים ומחרימים לו את הרכב כפי שיש בשכרות, אז זה עובד.

יניב יעקב: אני מדבר על עבירות מסכנות חיים כמו אור אדום, לא על סתם עבירות.

מירב בן ארי: תודה רבה.

מירב בן ארי: ד"ר משה בקר, בבקשה.

משה בקר: אני הולך לומר כמה דברים שישימו סימני שאלה לגבי חלק מהדברים שנאמרו כאן.

משה בקר: אני אתחיל אולי עם אור ירוק.

משה בקר: כשאור ירוק הוקם, הוא שם לעצמו מוטו לשינוי תרבות הנהיגה.

משה בקר: אחרי כמה שנים הם עזבו את המוטו ועברו למלחמה בתאונות הדרכים.

משה בקר: למה הם החליפו את המוטו?

יניב יעקב: גם וגם, זה עדיין שניהם.

משה בקר: שינוי תרבות הנהיגה נמחק כמוטו אצל אור ירוק.

יניב יעקב: אתה מוזמן לאתר האינטרנט ולראות.

משה בקר: תקשיב, תקשיב, אחר כך תאמר מה שאתה רוצה.

משה בקר: רק תרשה לי לומר דברים ברצף מסוים.

מירב בן ארי: סליחה, אדוני.

מירב בן ארי: הוא הנציג של אור ירוק.

מירב בן ארי: אם אתה טוען שהם שינו, מותר לו להגיב לך.

מירב בן ארי: עם כל הכבוד, אני אחליט איך לנהל את הדיון.

משה בקר: בסדר, רק שירשה לי להשלים את דבריי ואז שיענה מה שהוא רוצה.

מירב בן ארי: לא.

מירב בן ארי: מותר לו, הוא אור ירוק.

משה בקר: אבי נאור בא אליי בשנת 98' וביקש שאני אתן לו מסמך איך להפעיל את אור ירוק.

משה בקר: הוא הולך להשקיע 20 מיליון שקל בשנה.

יניב יעקב: כל עוד דבריך - - - מהמציאות, אני לא אכנס לזה.

מירב בן ארי: סליחה, אל תעזור לי, אדוני.

מירב בן ארי: אתה לא נציג של אור ירוק.

מירב בן ארי: אור ירוק אמרו.

מירב בן ארי: אתה ביקשת כי אמרת שאתה מלמד את תורת האכיפה בתנועה.

משה בקר: נכון, לימדתי את תורת האכיפה.

מירב בן ארי: תתייחס לזה, תעזוב את אור ירוק.

מירב בן ארי: הם לא רלוונטיים לדיון שלי.

משה בקר: כדי לקבל פרספקטיבה - יושב מולי נועם ביגונסקי.

משה בקר: בשנות השבעים הוא היה בקורס בוחנים בשפרעם כשאני לימדתי איך חוקרים תאונות דרכים.

משה בקר: אני מלווה את הנושאים האלה.

משה בקר: אם לימדתי את כל המפקדים שהיו, כולל ראשי אגפים שהיו במשטרה, אז יש לי קצת אפשרות לתרומה לדיון הזה.

מירב בן ארי: לכן, נתתי לך לדבר.

משה בקר: תודה רבה.

נועם בגינסקי: זה היה בשנות השמונים, לא בשנות השבעים.

משה בקר: אני צריך להודות שיש לי זכות לומר מילה כמו אור ירוק.

משה בקר: מה שאנחנו שומעים כרגע מאור ירוק זה יותר מצלמות, יותר אכיפה.

משה בקר: אני לא בא לדבר נגד האכיפה, אני רק טוען שהאכיפה היא לא יעילה.

משה בקר: אתן דוגמה מסוימת.

משה בקר: במדינת ישראל מתבצעות בין 10 ל-20 מיליארד עבירות תנועה בשנה - זה נושא בדוק.

משה בקר: על בין 10 ל-20 מיליארד יש בין 1 ל-2 מיליון דוחות שהמשטרה מפיקה על ידי זה שנוצר קשר, בין דרך המצלמות או קשר בין הסייר בשטח ובין הנהג שעבר את העבירה.

משה בקר: למעשה, על בערך 10,000 - 20,000 עבירות, יש דיווח על עבירה אחת על ידי הפיקוח המשטרתי.

משה בקר: כלומר, מלכתחילה אנחנו מדברים שאכיפה היא פעולה של דגימה.

משה בקר: ואז בא המשפט: למען יראו וייראו.

משה בקר: נשאלת השאלה: האם רואים?

משה בקר: האם יראים בגלל שלא רואים?

משה בקר: אני אומר שבדבר הזה יש למשטרה בעיה.

משה בקר: האוכלוסייה גדלה, כמויות הרכב גדלות כל השנים, התקנים נשארים פחות או יתר אותו דבר וצורת העבודה נשארת פחות או יותר אותו הדבר.

משה בקר: אני לימדתי את שיטת האכיפה ואמרתי: תכניסו, לדוגמה, משהו שנקרא עבירת היום ומשהו שנקרא תאונת השבוע.

משה בקר: עבירת היום זה מצלמה שנמצאת בתוך ניידת משטרה, לא מצלמה סטטית במקום מסוים שכולם יודעים שקצת מורידים את המהירות ליד המצלמה ועוברים הלאה.

משה בקר: כאשר ניידת תופסת נהג בעבירת יום כשהוא מזגזג או נכנס בעקיפה מימין או שהוא נכנס באי שמירת מרחק בין שני כלי רכב, ועושה את כל הדברים בבריונות ובפראות, המצלמה שמצלמת אותו עוצרת אותו, מצלמת אותו ומראה לו את העבירה שהוא עבר.

משה בקר: הוא מקבל במקום ישר זימון למשפט מהיר או לפעמים בעבירות מסוימות אפילו התליה של רישיון הנהיגה.

משה בקר: צילום העבירה הזו מובא כל יום בזמן.

משה בקר: הוא נקנה ומומן על ידי המשטרה, על ידי המשרד לביטחון הפנים, מתוך רשתות הטלוויזיה, והוא מראה את הסיפור של עבירה מסוכנת שיכולה לגרום לתאונת דרכים.

משה בקר: רואים איך שהנהג מבצע את העבירה, את הצילום שלו, את התליית הרישיון שלו, ואת כל הדברים האלה מול הציבור הרחב.

משה בקר: כי כשיש לך ציבור של 3,7 מיליון כלי רכב במדינה, אתה לא הולך בעוד מצלמה, בכפליים מצלמות, אתה מוכרח הולך ב-mass production.

משה בקר: אתה מוכרח לגייס את התקשורת ולעבוד איתה כדי שכל פעולה שלך תקבל את המכפלה.

משה בקר: וזה יהיה בטלוויזיה, ברדיו וגם בטלפון הסלולרי שנכנסים ומראים בדיוק מה זה נורמה ומה זה חריגה מנורמה ומה הסיכון של החריגה להיות מתורגמת לתאונת דרכים.

משה בקר: אני אומר, בתחבולות תעשה לך מלחמה - במקרה זה חייבים.

משה בקר: דובר על הסברה, תקשורת, וכך הלאה.

משה בקר: ההסברה תיעשה כשמצד אחד יש פעילות אכיפה.

משה בקר: אבל אתה לא יכול להיות בכל מקום כל הזמן.

משה בקר: כי כמה ניידות יש לו?

משה בקר: נניח ויהיו לו אפילו 300 - 400 ניידות, אבל איך אתה מכסה 20,000 ק"מ במדינה?

משה בקר: והם בכלל לא מגיעים הרבה לתוך התחום העירוני.

משה בקר: אני חושב שחייבת להיות גישה מערכתית משולבת עם הרשות, עם הרלב"ד, עם אור ירוק, עם המתנדבים.

משה בקר: לגבי הפרויקט החדש שבו רוצים שנהגים יצלמו עבירות וישלחו – לפני 30 שנה היה גוף שנקרא המועצה הלאומית למניעת תאונות.

משה בקר: היו להם 5,000 מתנדבים שרצו לעזור באכיפה.

משה בקר: הם ביקשו: תנו לנו פנקסים, אנחנו נעקוב אחרי הנהגים, נראה את העבירות ונדווח, ניתן דוח.

משה בקר: המשטרה והתנגדה לאותם 5,000 מתנדבים.

משה בקר: היא אמרה: בסדר, אני אקבל עוד 100,000 דוחות תנועה, אבל מספיק שעל כל עשר דוחות, דוח אחד יהיה שגוי, גם בגלל התנקמות, חוסר ידע, פספוס, רישום לא נכון, וכך הלאה, אני אצטרך להשקיע כמות עבודה וזמן במשטרה כדי לקחת את הדוח השגוי הזה ולהסדיר אותו, כך שעדיף לי שלא יהיה את הדבר הזה בכלל.

משה בקר: אני רוצה לקבל יותר כוח אדם.

משה בקר: אני יודע שהמשטרה פתוחה והיא צריכה יותר כוח אדם כי היום הם מתוחים עד לקצה בהרבה מאוד מבצעים אחרים ובהרבה מאוד פעולות.

משה בקר: אנחנו יודעים עכשיו על הבעיה שישנה בנגב ועל הבעיה של הנשק שנמצא אצל הערבים, וכך הלאה.

משה בקר: לדעתי, זה בא על חשבון דברים אחרים.

משה בקר: הם מתוחים עד קצה היכולת והם צריכים ל - - -.

משה בקר: אני לא אפרוס כרגע, אני הולך להיפגש עם ראש האגף ואני מקווה שאני אוכל להעביר לו כמה דברים.

משה בקר: אני מבקש להעיר הערה לגבי המצלמות.

מירב בן ארי: לא, אדוני.

מירב בן ארי: אני מתנצלת, נתתי לך לדבר מעל ומעבר.

מירב בן ארי: אני צריכה תיכף לסיים את הדיון ועוד שני אנשים ביקשו לדבר ויש להם שתי דקות.

מירב בן ארי: תודה רבה לך.

מירב בן ארי: אני מניחה שתשב עם אגף התנועה.

מירב בן ארי: ראיתי שגם הרבל"ד רשמו את דבריך – מצוין.

מירב בן ארי: מיכל אבן חן, מנכ"לית עמותת נתיב בטוח, בבקשה.

מירב בן ארי: גברתי, אני מצטערת, זה יהיה קצר – אין ברירה.

מיכל אבן חן: אני אשתדל לעשות את זה קצר ולעניין.

מיכל אבן חן: למי שלא יודע, העמותה הוקמה על ידי אנשים שחוו שכול והחליטו שהם עושים הכול כדי שאנשים אחרים לא יצטרכו לחוות את מה שהם חוו.

מיכל אבן חן: היא מהווה שיתוף פעולה בין מגזרי אזרחי ממשלתי.

מיכל אבן חן: למעשה, למיטב ידיעתי, אחד מהמקרים הראשונים שבהם ממש בנו מודל לשיתוף פעולה עוד ב-2016.

מיכל אבן חן: אני מבקשת להעלות את השקף שביקשתי.

מיכל אבן חן: זוהי מפת הדיווחים של שומרי הדרך, שזה המיזם המשותף של הרלב"ד ושלנו, וכמובן אגף התנועה, מהשנה הנוכחית בלבד.

מיכל אבן חן: למעשה, אתם רואים שהמדינה כולה מכוסה בדיווחים של אנשים.

מירב בן ארי: מה זה כחול ומה זה אדום?

מיכל אבן חן: כחול זה מכתבי יידוע.

מיכל אבן חן: אלו מכתבים שיוצאים מתוך המיזם לאנשים שאומרים להם: ראינו אתכם עושים עבירה.

מיכל אבן חן: אנחנו לא מעבירים אותה למשטרה כיוון שהיא לא מגיעה לרף החומרה שמצדיק את זה שאזרח יעביר מידע על אזרח אחר למשטרה.

מיכל אבן חן: לכן, המיזם הזה הוא לא מיזם של אנשים שאוכפים אלא הוא מיזם של אנשים שמדווחים למשטרה.

מיכל אבן חן: זו לא אכיפה אזרחית.

מיכל אבן חן: למעשה, יש לכם פה אלפי מצלמות ניידות שנוסעות בכבישים.

מיכל אבן חן: הדבר הזה התחיל לעבוד ב-2017.

מיכל אבן חן: הרלב"ד שמו על זה משאבים שלא היו להם, זה לא תוקצב.

מיכל אבן חן: זה משהו שהוא מתוך תקציבי הרלב"ד, נאסף מכל מיני מקומות, והביא להוכחת היתכנות שאתם רואים אותם כאן.

מיכל אבן חן: אין שום דבר דומה לזה, אין מצלמות ואין אפשרות לפרוס מצלמות בהיקפים כאלה ברחבי הארץ.

מיכל אבן חן: הגענו למצב במהלך השנים שמצד אחד יש הוכחת היתכנות והעבירות שעוברות למשטרה הן מאוד איכותיות, הן אותן עבירות שאתם מדברים עליהן: עבירות של חציית קו הפרדה לבן במקומות שאף אחר לא יראה אותך ואתה לא חש הרתעה, עבירות של דיווח על אי מתן זכות קדימה

מירב בן ארי: מה האתגרים?

מיכל אבן חן: אנחנו נמצאים עכשיו במצב שיש הסכמה, והיא גם הסכמה עם משרד האוצר, שצריך לעבור לשלב הבא וצריך לתקצב את זה כדי שזה יהפוך לפרויקט כלל ארצי כמו הוכחת היתכנות, כי אנחנו כבר יודעים איך זה עובד.

מיכל אבן חן: דרך אגב, גם קביל בבתי משפט.

מיכל אבן חן: גם זה עבר.

מיכל אבן חן: הוקצו לזה כספים אבל הם ברזרבה.

מירב בן ארי: אביה, נציג משרד האוצר, האם אתה מכיר את זה?

אביה פרון: אני לא מכיר את כל הנושא של שומרי הדרך.

מירב בן ארי: אתה יכול לבדוק לי את זה?

אביה פרון: אני יכול לבדוק.

אביה פרון: אני כן יודע שאגף התנועה מתוקצב על כמות פניות שעדיין לא הגיעו לרף הזה מבחינת פניות.

אביה פרון: יש עוד פניות, אפשר להעביר עוד פניות ברמה השנתית.

אביה פרון: גם אם יהיו עוד פניות, עדיין אגף התנועה יטפל בדברים האלה, עוד לפני שאנחנו עושים.

אביה פרון: דיברנו על זה גם עם המשטרה ועם המשרד לביטחון הפנים שהדברים האלה יהיו על תחבורה ציבורית, על נתיבי תחבורה ציבורית.

אביה פרון: זה עולם טיפה אחר מאכיפה.

אביה פרון: זה אותה מערכת.

נועם בגינסקי: אבל בתחבורה ציבורית, משרד התחבורה רצה להקים יחידה עצמאית משלו.

מירב בן ארי: האם אתה ממשרד התחבורה?

מירב בן ארי: לא.

חי ראובן סוקולוב: אני חי סוקולוב, אני מנהל את שומרי הדרך ברלב"ד.

חי ראובן סוקולוב: בהתחלה, כמו שהד"ר או הפרופסור אמר, עיקר החסם היה באמת עם המשטרה, וכבר שנים שהמשטרה היא לא החסם.

חי ראובן סוקולוב: היום יש שישה שוטרים שאחראים על יותר מאלף דוחות בחודש, שאנחנו מעבירים להם על עבירות מסכנות חיים משומרי הדרך, הבקשה של המשטרה ושל הבט"פ לתקציב הקרוב היתה שנעביר 5,000 דיווחים בחודש, כולל התקנים וכל מה שנדרש.

מירב בן ארי: איך תעצים?

מירב בן ארי: אין לך כסף לזה?

אלון אריה: אנחנו רוצים להעצים את הדבר הזה.

אלון אריה: זה לא אצלי, זה אצלם.

מיכל אבן חן: ישנם שני אתגרים: האחד, משרד האוצר בכדי לשחרר את הכספים, מבקש שמשרד התחבורה ייקח בעלות על העניין הזה ויגיד שזה חלק מתוך האסטרטגיה שלו.

מיכל אבן חן: משרד התחבורה עד עכשיו מתמהמה.

מיכל אבן חן: משרד התחבורה חושש שמדובר באכיפה אזרחית.

מיכל אבן חן: אנחנו חוזרים ואומרים: אנחנו לא אוכפים שום דבר.

מיכל אבן חן: חי לא אוכף שום דבר.

מיכל אבן חן: האזרחים מהווים מצלמות ניידות.

מיכל אבן חן: לצורך העניין, זה כמו שמצלמות א'3 מעבירה מידע למשטרה, אבל המידע מסונן.

מיכל אבן חן: אין דרך לעשות את זה מבחינת המשטרה אלא בדרך הזו.

מיכל אבן חן: אנחנו לא אכיפה ולא מחליפים משטרה, ואין שום כוונה לעשות את זה.

מיכל אבן חן: זו עבודה עם המשטרה.

מיכל אבן חן: הדבר השני, והוא כן נוגע לחסם מצד המשטרה, הנושא הזה עבר בחינה משפטית פעם ראשונה, פעם שנייה, וחזר למשרד המשפטים וחזר עם חוות דעת חיובית מצד משרד המשפטים לפני פחות מחודש.

מיכל אבן חן: יש חסם אחד, נקודה אחת בתוך כל הדיון, שהמשטרה חייבת עליה מאז יולי תשובה, והיא נוגעת למשהו טכני שנקרא: תעודת עובד ציבור.

מיכל אבן חן: אני לא חושבת שהוועדה צריכה לעסוק בזה.

מיכל אבן חן: אלו בעיות מהסוג שניתן לפתור.

מיכל אבן חן: הדבר השני נוגע לכך שהמשטרה צריכה להתכנס ולפתור יחד עם משרד המשפטים ועם המיזם נקודה ספציפית שנוגעת להרשאות של אנשים.

מיכל אבן חן: ראש אגף התנועה אמר שיש לו 1,400 מתנדבים שנותנים דוחות.

מיכל אבן חן: פה לא מדובר במתן דוחות, אלא מדובר בזה שאנשים יוכלו לעבור ולסנן חומרים כדי להעביר אותם הלאה - זו נקודה טכנית.

מיכל אבן חן: אני לא מבקשת לפתור אותה כאן, אני מבקשת שתהיה התכנסות לפתרון כי לא ייתכן שהסיפור הזה ממתין לפתרון מאז יולי.

מירב בן ארי: אני גם לא אצליח לפתור, אין לי יומרות.

מירב בן ארי: תודה רבה.

מירב בן ארי: נציג משרד התחבורה, ד"ר שי סופר, שדלן, בבקשה.

מירב בן ארי: יש דיון בנושא כל כך חשוב ביום כזה חשוב בכנסת ואני מצפה שמשרד התחבורה יהיה פה ולא בזום.

מירב בן ארי: אבל דבר לעניין כי גם נגמר לי הזמן.

מירב בן ארי: תתייחס לדברים, ובעיקר לשומרי הדרך.

בועז טופורובסקי: שי, אני מקווה שאתה לא נוהג תוך כדי.

בועז טופורובסקי: יש כאן משטרה, אני אוודא שיהיה לך דוח.

שי סופר: לא, לא.

שי סופר: אני בכלל לא נוהג, אני עומד.

שי סופר: לפחות לי אין מידע, ואין לי evidence-based policy על נושא שומרי הדרך.

שי סופר: מי שמחזיק את המידע בנושא הזה היא הרשות לבטיחות בדרכים, אני הייתי בטוח שנציג שלהם יהיה אצלכם.

מירב בן ארי: הוא נמצא פה, הוא גם דיבר.

מירב בן ארי: הם הגיעו – כולם.

שי סופר: אוקיי, אני פשוט לא יודע.

שי סופר: הקישור לזום לא עבד בהתחלה.

שי סופר: מבחינתי, אם הרשות לבטיחות בדרכים רואה שהמיזם הוא מיזם טוב, אנחנו בעד.

שי סופר: אנחנו בעד כל מיזם שהוא מיזם שמאפשר בטיחות בדרכים, הורדה של הנפגעים, ואנחנו לא רואים שום בעיה בהיבט הזה.

מירב בן ארי: זה טוב שאתם לא רואים שום בעיה, השאלה היא האם תתקצבו את זה, כמו שאומר כאן נציג משרד האוצר שגם נמצא כאן.

מירב בן ארי: אתה תבדוק לי את עניין שומרי הדרך של הרלב"ד?

שי סופר: כן, בטח - בשמחה רבה.

שי סופר: מבחינתנו, זה גם מאוד חשוב.

שי סופר: יהיו דיונים תקציביים ואנחנו בהחלט נדון בנושאים האלה.

מירב בן ארי: בסדר גמור.

בועז טופורובסקי: אני מאוד מודאג לגבי העתיד של שומרי הדרך.

בועז טופורובסקי: דיברתי על זה.

בועז טופורובסקי: חוץ מהרלב"ד שרוצה מאוד שהם ימשיכו, אין מישהו שנלחם עליהם.

בועז טופורובסקי: אל תשכחו שתקציב הרלב"ד קוצץ ל-71 מיליון שקלים, שומרי הדרך רוצים 15 מיליון שקלים.

בועז טופורובסקי: אנחנו כאן בבעיה לא פשוטה ולא פתירה כרגע.

אלון אריה: אני מכיר את היטב את החסם שהיא דיברה עליו.

אלון אריה: זה באמת לא לכאן.

אלון אריה: אנחנו הצגנו מסמך שאנחנו בעד שומרי הדרך, אבל צריכות להתקיים מספר התניות כדי שגוף אזרחי ייקח את זה.

אלון אריה: הרלב"ד רוצים להעביר את נושא ההפעלה לעמותה אזרחית ויש לזה משמעויות וצריך להסדיר אותן.

שניר זיידל: הרלב"ד תישאר כבקרה מעל.

שניר זיידל: מאגרי מידע של נתוני נהגים וכו' שלא יכולים לעבור לעמותה, יישארו ברלב"ד.

מירב בן ארי: היה לנו דיון ארוך וחשוב אני צריכה להתכנס לסיכום.

מירב בן ארי: ישנם כמה דברים שנרצה לקבל עליהם תשובה בוועדה.

מירב בן ארי: קודם כול, ולפני הכול, תודה רבה על כך שהגעתם.

מירב בן ארי: תודה לחבר הכנסת בועז טופורובסקי שמוביל את היום הזה כל שנה בכנסת.

מירב בן ארי: זהו באמת אחד הנושאים החשובים.

מירב בן ארי: הוא לא רק הוביל אלא גם הביא את אותו כסף שאגף התנועה צריך.

מירב בן ארי: בכל מקום אליו הגעתי, גם באור ירוק, אתה מבין את המצוקה.

מירב בן ארי: הבנתי את המצוקה של האופנוענים בדרום, וכמה עוד אופנועים יכולים כן לפתור את האירוע ולהחזיר את השקט, לא רק בדרום, גם במרכז הארץ.

מירב בן ארי: לא סתם נכנסת לתוך העיר.

מירב בן ארי: לצערנו, רוב התאונות קורות כאן, מתחת לבית.

מירב בן ארי: אנחנו רואים גם את הנתונים.

מירב בן ארי: לכן, היה חשוב באמת לא רק לבוא ולדבר על זה אלא גם להביא את אותו סיוע תקציבי למשטרה, ולכן קודם כול תודה רבה.

מירב בן ארי: יש כמה דברים שאנחנו לוקחים מהדיון: ראשית, חוק חזקת אמינות.

מירב בן ארי: חבר הכנסת בועז טופורובסקי ניקח את זה ונבדוק.

מירב בן ארי: אני יודעת שהם מביאים והם מידיינים, אנחנו, חברי הכנסת, מקדמים חקיקה, זה התפקיד שלנו.

מירב בן ארי: אני מבטיחה לכם שאנחנו לוקחים את החוק הזה ובודקים אותו, ומתחילים לעבוד עליו – זה בוודאות.

מירב בן ארי: אם יביאו ממשלתית, נצמיד לממשלתית.

מירב בן ארי: יש לנו את הדרך שלנו כחברי כנסת לקדם נושאים, בטח נושאים שהם בנפשנו.

מירב בן ארי: שנית, אני רוצה שנעקוב אחרי הפיילוט של מודיעין.

מירב בן ארי: אתם תסיימו את הפיילוט, תביאו לפה את מסקנות הפיילוט.

מירב בן ארי: אנחנו נראה במה אפשר לסייע ואיך אפשר להרחיב את זה.

מירב בן ארי: אתם גם תציגו אותו, תציגו ציבורית בוועדה מה המסקנות של הפיילוט.

מירב בן ארי: אני מניחה שזה יהיה במקום טוב, אבל בואו נדבר על זה.

מירב בן ארי: לעניין שומרי הדרך עם הרלב"ד - אני מבינה שיש כאן אירוע קצת מורכב, אבל אני מוכנה לבדוק אותו גם מול משרד התחבורה.

מירב בן ארי: בועז ואני נבדוק את העניין.

מירב בן ארי: אנחנו נבדוק גם מול נציג משרד התחבורה.

מירב בן ארי: בעיקרון, זה לא בסדר.

מירב בן ארי: הם היו צריכים להיות פה, בדיוק כמוכם וכמו משרד האוצר, בעניין הזה כדי לתת לנו תשובות.

מירב בן ארי: אבל אם לא, אנחנו ניקח אותם.

מירב בן ארי: שמענו את משרד המשפטים ואת פרקליטות המדינה.

מירב בן ארי: ייאמר לזכותם שהם דיברו לעניין.

מירב בן ארי: אני מבינה שיש קצת ידיים כבולות, בעיקר על הדרך שבה תפסתם את הראיות והערעור על כך.

מירב בן ארי: הדס אמרה בצורה מאוד מקצועית על האירוע הזה.

מירב בן ארי: כוועדה שמחתי לשמוע שיש בפרקליטות המדינה התגייסות, בטח בעונשים קטלניים.

מירב בן ארי: לפני שבועיים-שלושה הייתי בכלא דקל, בכלא איילון, שהוא כלא שיקומי יותר, פחות עבירות אלא יותר עבירות תנועה.

מירב בן ארי: פגשתי חבר'ה צעירים שנמצאים במעצר בין שמונה חודשים לשנה, שנה וחצי, שזוהי עבירה ראשונה שלהם.

מירב בן ארי: מדובר באזרחים נורמטיביים שהלכו לכלא על עבירות תנועה.

מירב בן ארי: אני חייבת לומר שעבורי זו היתה הפעם הראשונה שבה ראיתי בכלל אנשים שיושבים בכלא.

מירב בן ארי: שאלתי את אותו בחור צעיר על אותה עבירה והוא סיפר.

מירב בן ארי: לקח לי כמה דקות להבין שהוא יושב בכלא על עבירת תנועה.

מירב בן ארי: ציפיתי שהוא יגיד לי דברים אחרים.

מירב בן ארי: הם יושבים בכלא דקל שהוא כלא שיקומי.

מירב בן ארי: בתוך הכלא יש ממש פרויקט מיוחד, ואני מניחה שאתם מכירים.

נועם בגינסקי: פרויקט: עוצרים בכתום, של שירות בתי הסוהר, ואנחנו חלק ממנו.

מירב בן ארי: בדיוק.

מירב בן ארי: זהו פרויקט מדהים של שב"ס שמתעסק בעבירות תנועה.

מירב בן ארי: הוא לוקח רק את אלה שבכלא על עבירות תנועה.

מירב בן ארי: זה דבר נהדר וזו פעם ראשונה שנחשפתי אליו.

מירב בן ארי: בכלל, טוב שהיתה לי הזדמנות לדבר על זה בוועדה ולהגיד שזה קורה.

מירב בן ארי: זוהי גם נקודה חיובית שצריך להגיד בכל הדברים האלה.

מירב בן ארי: יש את ועדת הכלכלה, ובעזרת השם תקום ועדת משנה לבטיחות בדרכים.

מירב בן ארי: אמרתי את זה בהתחלה ואגיד את זה גם בסוף.

מירב בן ארי: עם כל הכבוד לוועדה הזו, ואני מקווה גם שבועז יוביל אותה, אנחנו נעשה גם הרבה דברים יחד כאן עם הוועדה לביטחון הפנים מתוך האחריות שלנו לגבי התנהלות המשטרה.

מירב בן ארי: למעשה, זה סוג של פיקוח ובקרה על התנהלות עבודת המשטרה, ולכן אנחנו נהיה כאן.

מירב בן ארי: מצד אחד, גם בפיקוח, ומצד שני, אנחנו נמצאים כאן בשביל לתת לכם כלים, לסייע לכם, ולתגבר אתכם בעבודתכם.

מירב בן ארי: אני מודה לארגונים החברתיים, לרשות, ואני מבטיחה לכם שגם שם נסייע, לאור ירוק, ולכל הארגונים שהגיעו במיוחד.

מירב בן ארי: תודה רבה, הישיבה נעולה.